Kod 22 AKKDC08 - O koow tɛmɛnin kɔ, Ala ye Ibrayima - Bible Search\nKod 21 Kod 23\nIbrayima be fɛ ka Isiyaka saraka\n1- O koow tɛmɛnin kɔ, Ala ye Ibrayima kɔrɔbɔ, a ko: «Ibrayima.» Ibrayima ko: «Naamu.» 2- Ala ko: «I dencɛ minɛ, i dencɛ kelenpe, Isiyaka min koo ka d'i ye, i ka taga n'a ye Moriya mara la. Ne bena kulu min yira i la, i k'a kɛ saraka ye k'a jɛni o yɔrɔ la.»\n3O dugusagwɛ sɔgɔma joona, Ibrayima wilila k'a ka fali labɛn ka taga n'a ka baaraden fila n'a dencɛ Isiyaka ye. Ala ye yɔrɔ min koo fɔ a ye, a ye saraka jɛnilɔgɔ ci ka sira ta ka taga yen. 4Tile sabanan loon, ka Ibrayima to yɔrɔjan, a y'a ɲaa kɔrɔta k'o yɔrɔ nin ye. 5A y'a fɔ a ka baaradenw ye ko: «Aw ye to yanni fali ye. Ne ni deen nin bena taga yan fɛ ka Ala bato. O kɔ, an bena kɔsegi ka na aw fɛ yan.»\n6Ibrayima ye saraka jɛnilɔgɔ ta k'a la a dencɛ Isiyaka kuun na, ka tasuma ni muru ta a bolo. U fila tora ka taga ɲɔgɔn fɛ. 7Isiyaka y'a fɔ a faa Ibrayima ye ko: «Ne faa.» Ibrayima ko: «Naamu, ne deen.» Isiyaka ko: «Tasuma ni lɔgɔ be yen, nga an bena sagaden min kɛ saraka ye k'a jɛni, o be min?» 8Ibrayima y'a jaabi ko: «Ne deen, Ala yɛrɛ le bena sagaden koo ɲanabɔ a ka kɛ saraka ye ka jɛni.» U fila bɛɛ tora ka taga ɲɔgɔn fɛ.\n9- Ala tun ye yɔrɔ min koo fɔ Ibrayima ye, u sera o yɔrɔ la tuma min na, Ibrayima ye sarakabɔyɔrɔ lɔ ka lɔgɔ la a kan k'a dencɛ Isiyaka siri k'a la sarakabɔyɔrɔ kan, lɔgɔ kan. 10O kɔ, a ye muru ta a bolo ko a b'a dencɛ faga. 11Masaba ka mɛlɛkɛ tora sankolo la k'a wele ko: «Ibrayima, Ibrayima.» Ibrayima y'a jaabi ko: «Naamu.» 12A ko: «Kana maga deen nin na, kana foyi k'a la. Ne y'a lɔn sisan ko i be siran Ala ɲa, bari i ma ban k'i dencɛ, i dencɛ kelenpe di ne ma.» 13Ibrayima y'a ɲaa kɔrɔta ka sagajigi dɔ ye, a gɔɔn ferekenin be nɔnfɔn dɔ la. A tagar'a minɛ k'ale kɛ saraka ye k'a jɛni a dencɛ nɔɔ na. 14Ibrayima y'o yɔrɔ nin tɔgɔ la ko Masaba bena o ɲanabɔ. Fɔɔ ka se bii ma, u b'a fɔ ko: «Masaba bena o ɲanabɔ a ka kulu kan.»\n15Masaba ka mɛlɛkɛ tora sankolo la ka Ibrayima wele tugu 16- k'a fɔ ko: «I ye nin kɛ minkɛ, i ma ban k'i dencɛ, i dencɛ kelenpe di ne ma minkɛ, o la, ne be n daa d'i ma, ne Masaba ko ten, 17- ko ne kɔni bena hɛrɛ kɛ i ye k'i kɔmɔgɔw caya i n'a fɔ lolow ni kɔgɔjida la cɛncɛn. I kɔmɔgɔw bena u juguw ka duguw minɛ k'a kɛ u yɛrɛ ta ye. 18- Siyaw bɛɛ bena duba sɔrɔ i kɔmɔgɔ barika la, bari i ye ne sago kɛ.»\n19O kɔ, Ibrayima kɔsegir'a ka baaradenw fɛ. U bɛɛ ye sira minɛ ɲɔgɔn fɛ ka taga Bɛriseba. Ibrayima sigira o yɔrɔ la.\n20O koow tɛmɛnin kɔ, u y'a fɔ Ibrayima ye ko Milika fana ye deenw sɔrɔ Ibrayima dɔgɔcɛ Nawɔri ye. 21Ko dencɛ fɔlɔ tɔgɔ ko Usi, n'a dɔgɔcɛ Buzi, ni Aramu facɛ Kemuyɛli, 22ani Kɛzɛdi ni Azo, ani Pilidasi ni Yidilafu ani Betuwɛli. 23Betuwɛli ye Erebɛka facɛ ye. Milika ye dencɛ seegi nunu le wolo Ibrayima dɔgɔcɛ Nawɔri ye. 24A ka gɛrɛfɛmuso Ereyuma fana ye Tɛba ni Gaamu ani Tagasi ni Maaka wolo a ye.


Mat 11 AKKDC08 - Yezu y'o ladili di a ka kalanden tan - Bible Search\nMat 10 Mat 12\nZan batizelikɛla be mɔgɔw ci Yezu fɛ\n1Yezu y'o ladili di a ka kalanden tan ni fila ma ka ban tuma min na, a bɔra ka taga mɔgɔw waaju k'u kalan gɛrɛfɛduguw la.\n2O waati la, Zan batizelikɛla tun be kaso la. A ye Yezu ka koo kɛtaw kibaru mɛn minkɛ, a y'a ka kalanden dɔw ci, 3k'a ɲininga ko: «Ala ka Mɔgɔ wolomanin min ka kan ka na, ele lo wa? Walima an ka kan ka mɔgɔ wɛrɛ kɔnɔ?» 4Yezu y'u jaabi ko: «Aw be min mɛnna, n'aw be min yera, aw ye taga o lakali Zan ye, 5- ko fiɲɛntɔw be yeli kɛra, murukuw be taamana, farisogobanatigiw be kɛnɛyara, tulogwerenw be mɛnni kɛra, suuw be kununna, kibaru diman be fɔra fantanw ye. 6Ni mɔgɔ min kunna ma cɛn ne kosɔn, o tigi dagamunin lo.»\n7Zan ka kalandenw kɔsegira ka taga tuma min na, Yezu y'a daminɛ ka kuma jama fɛ Zan koo la. A y'u ɲininga ko: «Aw tun tagara mun le filɛ kongokolon kɔnɔ? Fɔɲɔ be biin min lamaga wa? 8Aw tagara mun le filɛ? Dakamana fanitigi wa? Nga mɔgɔ minw be dakamana faniw don, olu be sɔrɔ masaluw le kɔnɔ. 9Aw tagara mun le filɛ? Kira lo wa? Tiɲɛ na, ne b'a fɔ aw ye ko a tɛmɛna kira yɛrɛ kan! 10- Ciden min koo fɔra Ala ka kuma na, o ciden nin ye Zan ye. A fɔra ko:\n‹A filɛ, ne be n ka ciden ci i ɲa,\na bena i ka sira labɛn.›\n11«Tiɲɛ na, ne b'a fɔ aw ye ko mɔgɔ si ma wolo diɲɛ na min kɛra mɔgɔbaba ye ka tɛmɛ Zan batizelikɛla kan. Nga *sankolo masaya la, mɔgɔ min lɔyɔrɔ ka dɔgɔ n'u bɛɛ ye, o tigi ka bon ni Zan ye. 12- K'a ta Zan ka waajuli kɛtuma ma fɔɔ ka na se bii ma, mɔgɔ bɛɛ be jijara ka donyɔrɔ sɔrɔ sankolo masaya la. Ni mɔgɔ minw jijara, olu le bena don yen. 13Musa ni kiraw bɛɛ kumana sankolo masaya koo la fɔɔ ka na se Zan ka waati ma. 14- N'aw b'a fɛ k'o faamu, u tun y'a fɔ ko Eli min bena segi ka na, Zan ye o Eli nin le ye. 15Tulo be min fɛ, o ka mɛnni kɛ. 16Ne bena bii mɔgɔw suma ni jɔn ye? U bɔnin be denmisɛnw fɛ minw siginin be kɛnɛba la ka to k'u kaan sama u tɔɲɔgɔnw ma ko:\n17‹Anw ye fɔli kɛ aw ye, aw ma dɔɔn kɛ.\nAnw ye sanga dɔnkili la, aw ma kasi fana.›\n18«N b'o fɔ bari Zan nana, a te dumuni kɛ, a te minni kɛ, mɔgɔw ko jina b'a la. 19Mɔgɔ Dencɛ nana, a be dumuni kɛ ka minni kɛ, mɔgɔw ko cɛɛ nin ye nugubagatɔ ni dɔrɔtɔ ye. U ko lɛnpominɛlaw ni hakɛkɛlaw teri lo. Nga, lɔnniya ka kɛtaw b'a ka tilenninya yira.»\nMɔgɔ minw banna Ala ka kuma na\n(Mat 10.15; Luka 10.12-15)\n20O kɔ, Yezu y'a ka kabako caaman kɛ dugu minw kɔnɔ, a y'a daminɛ ka kumajugu fɔ o dugu mɔgɔw ma, bari u ma nimisa ka faran u ka kojuguw la. A ko: 21- «Aw Korazɛnkaw ni Bɛtisayidakaw, bɔnɛ bena kɛ aw ta ye, bari ne ye kabako minw kɛ aw fɛ, ni olu tun kɛra Tirikaw ni Sidɔnkaw fɛ, bii tun y'a sɔrɔ u ye dusukasifani don, ka bugurigwɛ mɔn u yɛrɛ la k'u sɔɔn yɛlɛma. 22Tiɲɛ na, ne b'a fɔ aw ye ko kiti loon na, Tirikaw ni Sidɔnkaw ka tɔɔrɔ bena nɔgɔya ka tɛmɛ aw ta kan. 23- Aw Kafaranamukaw, aw ka dugu bena taga ɲa wa? Abada! A bena halaki pewu. Bari ne ye kabako minw kɛ aw fɛ, ni olu tun kɛra Sodɔmu dugu kɔnɔ, bii tun ben'a sɔrɔ n'a be yen. 24- O kama, ne b'a fɔ aw ye ko kiti loon na, Sodɔmukaw ka tɔɔrɔ bena nɔgɔya ka tɛmɛ aw ta kan.»\nYezu be barika la a Faa ye\n25O waati la, Yezu y'a fɔ ko: «Ne be barika la i ye n Faa, sankolo ni dugukolo masa, bari i ye koo minw dogo lɔnnikɛlaw ni hakilitigiw la, i ye olu yira denmisɛnw na. 26I y'a kɛ ten bari a diyara i ye tiɲɛ na.» 27- O kɔ, a y'a fɔ mɔgɔw ye ko: «N Faa Ala ye fɛɛn bɛɛ di n ma. Mɔgɔ si te Dencɛ lɔn n'a Faa dɔrɔn tɛ, mɔgɔ si te Faa fana lɔn fɔɔ Dencɛ kelenpe. Ni Dencɛ b'a fɛ mɔgɔ min k'a Faa lɔn, o tigi ben'a lɔn.\n28«Aw minw nii tɔɔrɔnin lo, ni sigɛn b'aw kan, aw ka na ne fɛ, ne bena lafiya di aw ma. 29- Aw ka kɛ ne ka kalandenw ye, bari ne sabalinin lo, n te mɔgɔ si dɔgɔya fana. N'aw sɔnna ne ka kuma ma, aw bena lafiya sɔrɔ, 30bari ne tena jɔnya ni sigɛn gwiliman la aw kan.»


Bibulu ka maanaw: Mɔgɔ jamanjanba dɔw - Jehova Seerew ka ɛntɛrɛnɛti yɔrɔ daganin\nN’I YE mɔgɔ jamanjan dɔ ye a be nana i fan fɛ, a ka jan fɔɔ a kuun be ɲini ka se i ka boon tɔli ma, i bena mun lo miiri do? O tigi ye mɔgɔ jamanjanba ye dɛ! Wagati dɔ la, o mɔgɔ jamanjanbaw ɲɔgɔn tun be dugukolo kan yɛrɛ yɛrɛ la. Bibulu b’a yira ko u facɛw tun ye mɛlɛkɛw ye ka bɔ sankolo la. Nka, o tun be se ka kɛ cogo di?\nI hakili to a la ko mɛlɛkɛ jugu Sutana jijanin tun lo ka koo ɲagaminin kɛ. A yɛrɛ y’a ɲini ka Ala ka mɛlɛkɛ dɔw lasun u ka koo jugu kɛ. Wagati dɔ la, u dɔw y’a daminɛ ka mɛnni kɛ Sutana fɛ. Ala ye baara min di u ma sankolo la, u y’o dabila. U jigira dugukolo kan ani ka adamadenw cogoya ta. I b’a lɔn fɛɛn min kama wa?\nBibulu b’a fɔ ko o Ala dencɛw ye muso cɛɲumanw ye dugukolo kan ani u tun b’a fɛ ka jɛn n’u ye. O kama, u nana dugukolo kan ani k’o musow furu. Bibulu b’a fɔ ko o tun ye kojugu ye sabu Ala ye mɛlɛkɛw dan u ka ɲɛnamaya kɛ sankolo lo la.\nO mɛlɛkɛw n’u ka musow ye deen minw sɔrɔ, olu tun be dan na tɔɔw la. O wolotuma na, a tun tɛ ye k’u be dan na tɔɔw la. Nka, u tora ka bonya ani ka fangaba sɔrɔ fɔɔ u nana kɛ mɔgɔ jamanjanbaw ye.\nO mɔgɔ jamanjanbaw tun ka jugu. U ka bonya n’u ka fanga kabakoman kosɔn, u tun be mɔgɔw niin tɔɔrɔ. U tun b’a fɛ bɛɛ ka kɛ mɔgɔ juguw ye i n’a fɔ olu.\nEnɔki tun sara, nka cɛɛ ɲuman wɛrɛ tun be yen tugun dugukolo kan. O cɛɛ tɔgɔ tun ko Nuhun. Nuhun tun be mɛnni kɛ Ala fɛ tuma bɛɛ.\nLoon dɔ, Ala y’a fɔ Nuhun ye ko wagati sera ale fɛ ka mɔgɔ juguw bɛɛ halaki. Nka, Ala ko ale bena Nuhun n’a ka denbaya ani bɛgɛnw ni kongosogo caaman kisi. An k’a filɛ Ala y’o kɛ cogo min na.\nZɛnɛzi 6:1-8; Zude 6.\nTuma min na Ala ka mɛlɛkɛ dɔw ye mɛnni kɛ Sutana fɛ mun lo kɛra?\nMun na mɛlɛkɛ dɔw y’u ka baara dabila sankolo la ka jigi dugukolo kan?\nMun na a tun man ɲi ko mɛlɛkɛw ka jigi dugukolo kan ani ka adamadenw cogoya ta?\nMun lo tun be o mɛlɛkɛw ka deenw kɛ dan na deen tɔɔw la?\nI ko i ɲɛɛ b’a la jaa kan, o mɛlɛkɛw ka deenw tun be mun lo kɛ tuma min na u kɛra mɔgɔ jamanjanbaw ye?\nEnɔki kɔ, mɔgɔ ɲuman juman lo ye ɲɛnamaya kɛ dugukolo kan, ani mun na a koo tun ka di Ala ye?\nZɛnɛzi 6:1-8 kalan.\nZɛnɛzi 6:6 b’a yira cogo di ko an ka tagamacogo be se ka nɔɔ to Jehova kan? (Zab. 78:40, 41; Tal. 27:11)\nZude 6 kalan.\n“Mɛlɛkɛ minw ma se ka wasa u ka lɔyɔrɔw la n’u bɔra yen” Nuhun tile la, cogo juman na olu ka koo b’an lasun ka miiri? (1 Kor. 3:5-9; 2 Piyɛri 2:4, 9, 10)\nA ci dɔ ma A ci dɔ ma Maana 8nan: Mɔgɔ jamanjanba dɔw


Titi 2 AKKDC08 - Ele kɔni, mɔgɔw ladi ka kɛɲɛ ni - Bible Search\nTiti 1 Titi 3\nSomɔgɔw ladi kuma\n1Ele kɔni, mɔgɔw ladi ka kɛɲɛ ni kalanɲuman ye. 2A fɔ cɛkɔrɔbaw ye k'u ka kɛ mɔgɔsɔbɛw ye, u be minw jati minw ka miiriya ka ɲi, jigi be minw fɛ kosɔbɛ, ni kanuya ni muɲuli.\n3O cogo kelen na fana, i k'a fɔ musokɔrɔbaw ye k'olu taamacogo ka bɛn ni mɔgɔsɔbɛya ye Ala faan fɛ. U kana kɛ mɔgɔ tɔgɔcɛnlaw ye, ani u fana kana kɛ dɔrɔtɔw ye. Olu ka mɔgɔw dege koɲuman kɛli la. 4O la, muso minw ma kɔrɔ fɔlɔ, u b'u dɛmɛ u k'u cɛɛ n'u deenw kanu. 5U ka kɛ musosɔbɛw ye minw ɲamalɔnin lo, minw jijanin be u ka sokɔnɔbaaraw la, ani minw sɔɔn ka ɲi, ani u b'u yɛrɛ majigi u cɛɛw ye, waasa mɔgɔw kana se ka Ala ka kuma lɔgɔbɔ.\n6O cogo kelen na fana, i ka kanbelenw ladi k'olu ka kɛ mɔgɔsɔbɛw ye 7fɛɛn bɛɛ la.\nI ka cogoɲuman yira u la, n'i b'u kalana i kɔnɔgwɛ ka o kɛ ni ɲamalɔ ye. 8I ka kuma ka kɛ kuma ye, mɔgɔ te se ka min sɔsɔ waasa an juguw kana fɔta sɔrɔ an kama, u ka to maloya la.\n9I ka jɔɔnw ladi ko olu ka kan ka u yɛrɛ majigi k'u koo diya u kuntigiw ye koo bɛɛ la, u kana u sɔsɔ, 10ani u kana u soɲa cogo si la. U k'u ka mɔgɔsɔbɛya dafanin yira u la tuma bɛɛ. O la, u bena an kisibaga Ala ka koo boɲa.\nAla ka ɲumanya\n11Bari Ala y'a ka ɲumanya yira kɛnɛ kan adamaden bɛɛ be se ka kisi min barika la. 12Ale min b'a yira an na ko an ka siran Ala ɲa ani ka ban nin diɲɛ nigɛjuguw la, waasa k'an to bii diɲɛ na, an ka se k'an yɛrɛ minɛ ka taama tilenninya la Ala ɲakɔrɔ. 13K'an to nisɔndiya loon makɔnɔni na, min ye Setigi Ala an kisibaga Yezu Krista ka nɔɔrɔ loon ye. 14- Ale lo y'a yɛrɛ di an kosɔn, waasa k'an kunmabɔ tilenbaliyakow bɛɛ la, ani k'an saniya k'an kɛ a yɛrɛ ka jama ye, k'an kɛ mɔgɔw ye minw labɛnnin be koɲuman kɛli kama.\n15I ka kan ka mɔgɔw kalan, k'u ladi, k'u filiyɔrɔ fɔ u ye ni kuntigiya ye ten. Kan'a to mɔgɔ si k'i dɔgɔya fana.


Luka 13 AKKDC08 - O waati la, Pilati tun ye Galileka - Bible Search\nHakɛkɛlaw bena halaki\n1O waati la, Pilati tun ye Galileka dɔw nii bɔ k'u to begɛnw faga la Ala ye. Mɔgɔ dɔw nana o lakali Yezu ye. 2Yezu y'a fɔ u ye ko: «Aw be miiri k'o Galileka nunu sara ten bari u tun be hakɛ kɛ ka tɛmɛ Galileka tɔw bɛɛ kan wa? 3Ne b'a fɔ aw ye ko tiɲɛ tɛ. Ni aw ma nimisa ka faran aw ka kojuguw la, aw bɛɛ bena halaki fana. 4Silowe ciin sangaso benna mɔgɔ tan ni seegi minw kan k'u faga, aw be miiri k'olu tun ye kojugukɛlaw ye ka tɛmɛ Zeruzalɛmuka tɔw bɛɛ kan wa? 5Ne b'a fɔ aw ye ko tiɲɛ tɛ. Ni aw ma nimisa ka faran aw ka kojuguw la, aw bɛɛ bena halaki fana.»\nTorosun denbali talen\n6O kɔ, Yezu ye talen nin la u ye ko: «Torosun tun be cɛɛ dɔ fɛ a ka foro la. Loon dɔ, a tagara toro ɲini a kan, nga a ma foyi sɔrɔ. 7O loon nin na, a y'a fɔ a ka baaraden ye ko: ‹Ne saan saba filɛ nin ye, ne be na toro ɲini torosun nin na, ne te foyi sɔrɔ a la. A tigɛ. Kuun t'a la a ka to foro kɔnɔ gwansan.› 8Nga baaraden y'a jaabi ko: ‹A to ɲinan tugu. Ne bena dingɛ sogi k'a lamini ka nɔgɔ kɛ a kɔrɔ. 9Ni o kɛra, n'a sɔrɔ a bena deen kɛ saan wɛrɛ. N'a ma deen kɛ, i ben'a tigɛ.› »\nYezu be mɔgɔ dɔ kɛnɛya lafiɲɛlon dɔ la\n10Lafiɲɛlon dɔ la, Yezu tun be mɔgɔw kalanna kalanso dɔ kɔnɔ. 11Muso dɔ tun be o yɔrɔ la, jinabana tun b'a la kabini saan tan ni seegi. Bana nin tun y'a kɔɔ kuru, a tun te se ka tilen ka lɔ. 12Yezu y'a ye tuma min na, a y'a wele k'a fɔ a ye ko: «Muso, i kɛnɛyatɔ filɛ nin ye.» 13A y'a bolo la muso kan. O yɔrɔnin bɛɛ, a kɔɔ tilenna, a y'a daminɛ ka Ala tanu.\n14- Nga kalanso kuntigi dimina bari Yezu ye mɔgɔ kɛnɛya lafiɲɛlon na. A ye kuma ta k'a fɔ jama ye ko: «An ka kan ka baara kɛ tile wɔɔrɔ kɔnɔ. Aw ka na o loonw na, a k'aw kɛnɛya. Aw kana na lafiɲɛlon na.»\n15Matigi y'a fɔ ko: «Aw ye filakanfɔlaw le ye! Lafiɲɛlon na, aw kelen kelen bɛɛ te aw ka misi, walima aw ka fali foni ka taga u sɔn jii la wa? 16Muso nin min buruju bɔra Ibrayima na, ni Sutana tun y'a siri ni bana ye kabini saan tan ni seegi, a tun ma daga k'o muso kɛnɛya lafiɲɛlon na wa?» 17Yezu ye kuma nin fɔ tuma min na, a juguw bɛɛ maloyara. Jama bɛɛ nisɔn tun ka di Yezu ka kabako kɛninw kosɔn.\nMutaridikisɛ ni burufununan talenw\n(Mat 13.31-33; Mar 4.30-32)\n18Yezu y'a fɔ tugu ko: «Ala ka masaya bɔnin be mun fɛ? Ne ben'a kɛɲɛ ni mun ye? 19A be i ko mutaridikisɛ, cɛɛ dɔ ye min ta k'a dan a ka nankɔ la. A falenna ka boɲa ka kɛ yiri ye. Kɔnɔw b'u ka ɲagaw la a bolow kan.»\n20Yezu tagara ɲa ni kuma ye k'a fɔ ko: «Ne bena Ala ka masaya ni mun kɛɲɛ tugu? 21A be i ko burufununan muso dɔ ye min ta k'a kɛ mugu fiyɛ ɲaa kelen na k'a nɔɔni, k'a bila fɔɔ a bɛɛ fununa.»\nKojugukɛlaw te don arijana na\n22Yezu taatɔ Zeruzalɛmu, a tun be duguba ni dugudenninw cɛɛ tigɛ, an'a be mɔgɔw kalanna.\n23Mɔgɔ dɔ y'a ɲininga ko: «Matigi, mɔgɔ caaman tena kisi wa?»\nA y'a jaabi ko: 24«Aw ye jija ka don ni dafitini ye bari ne b'a fɔ aw ye ko mɔgɔ caaman bena cogo ɲini ka don, nga u tena se.\n25«Ni sotigi wilila ka daa sɔgɔ tuma min na k'aw to kɛnɛma, aw ben'a daminɛ ka daa kɔkɔ k'a fɔ ko: ‹Matigi, daa yɛlɛ an ye.› A bena aw jaabi ko a t'aw bɔyɔrɔ lɔn.\n26«O tuma na, aw ben'a fɔ a ye ko aw ye dumuni kɛ n'a ye, ko a y'aw kalan aw ka dugu forobayɔrɔw la. 27- A ben'a fɔ aw ye tugu ko ale t'aw bɔyɔrɔ lɔn, ko aw kojugukɛlaw bɛɛ ka bɔ n kɔrɔ.\n28- - «O yɔrɔ la, n'aw ye Ibrayima, ni Isiyaka, ani Yakuba ani kiraw bɛɛ ye Ala ka masaya la tuma min na, k'a sɔrɔ aw tonin be kɛnɛma, o tuma na, aw bena kasi ka kule. 29Mɔgɔ dɔw bena na ka bɔ kɔrɔn, ni tileben, ani kɔgɔdugu ɲafan, ni worodugu fɛ. U bena sigi dumuni na Ala ka masaya la.\n30- «O tuma na, kɔmɔgɔ dɔw bena kɛ ɲamɔgɔw ye, ɲamɔgɔ dɔw bena kɛ kɔmɔgɔw ye.»\nYezu be Zeruzalɛmu koo fɔ\n31O tuma na, *Fariziɲɛ dɔw gwɛrɛla Yezu la k'a fɔ a ye ko: «Taga yɔrɔ wɛrɛ ka yan bila, bari *Erɔdi b'a fɛ k'i faga.»\n32Yezu y'u jaabi ko: «Aw ka taga fɔ o namaramɔgɔ nin ye ko ne be jinaw gwɛn ka bɔ mɔgɔw la, ka banabagatɔw kɛnɛya bii ni sini, ani a tile sabanan loon, ne bena tila n ka baara la. 33Nga wajibi lo ne ka taga ni n ka sira ye bii ni sini ani sinikɛnɛ, bari a bɛnnin te kira ka faga yɔrɔ wɛrɛ Zeruzalɛmu kɔ.\n34«Zeruzalɛmukaw, Zeruzalɛmukaw, aw minw be kiraw faga, ka Ala ka cidenw bon ni kabakuruw ye k'u faga, siɲɛ joli ne tun b'a fɛ k'aw lajɛn n kɔrɔ i n'a fɔ sisɛ b'a deenw lajɛn a gaman kɔrɔ cogo min na, nga aw ma sɔn! 35- Ayiwa, aw ka boon lakolon bena to. Ne b'a fɔ aw ye ko aw tena ne ye tugu fɔɔ loon min na aw ben'a fɔ ko: ‹Mɔgɔ min be nana Matigi tɔgɔ la, Ala ka barika don a la.› »


Bɔk 29 AKKDC08 - «I ka kan ka koo min kɛ ka Arɔn n'a - Bible Search\nBɔk 28 Bɔk 30\nSarakalasebagaw sigiko u ka baara la\n1«I ka kan ka koo min kɛ ka Arɔn n'a dencɛw kɛ ne ka sarakalasebagaw ye, o filɛ nin ye. Fiɲɛ te tura kɛɲɛnin min na, i k'o minɛ, ani sagajigi fila, fiɲɛ te minw na, 2ka mugu ɲanaman kɛ ka buru dilan n'o ye, fununan kana don o la, ka mugu nɔɔni ni tulu ye k'a kɛ ŋɔmi ye, fununan kana sɔrɔ o fana na, ani furufuru, tulu funfunnin be minw kan, 3k'u don sinsin dɔ kɔnɔ k'u fara tura ni sagajigi fila nunu kan ka na n'u ye.\n4«O kɔ, i be na ni Arɔn n'a dencɛw ye Ɲɔgɔnkunbɛn fanibugu daa la ka jii kɛ k'u ko, 5ka fani nunu ta k'u don Arɔn kaan na: forocaba, ni sarakalasebagaw kuntigi ka fani n'a forocadennin, n'a ka fani yɛrɛ, ani disilafani, ka sarakalasebagaw kuntigi ka fani ka cɛsirilan kɛ k'a siri, 6ka fani meleke a kuun na, ka kuntigiya taamasiɲɛn nɔrɔ a la, 7ka tulu mɔnta ta k'a bɔn a kuun na. 8I k'a dencɛw wele ka forocabaw don olu fana kaan na, 9ka fani siri u kuun na. O kɔ, i ka Arɔn n'a dencɛw cɛ siri ni cɛsirilanw ye. Sarakalasebaara ka kɛ u ka baara ye, o ka kɛ landa ye min te dabila. I bena Arɔn n'a dencɛw bila ne ka baara la ten.\n10«I bena na ni tura nin ye Ɲɔgɔnkunbɛn fanibugu daa la. Arɔn n'a dencɛw k'u bolo la a kuun na. 11I ben'a kaan tigɛ ne Masaba ɲakɔrɔ Ɲɔgɔnkunbɛn fanibugu daa la, 12k'a joli dɔ ta k'o mɔn sarakabɔyɔrɔ nɔnkɔnw na n'i bolokunnaden ye, k'a tɔɔ bɛɛ bɔn sarakabɔyɔrɔ jukɔrɔ. 13Tulu min b'a nugu kan, i b'o bɛɛ bɔ, n'a biɲɛ yɔrɔ ɲanaman, n'a kɔkili fila n'u gɛrɛfɛtulu bɔ k'u jɛni sarakabɔyɔrɔ kan. 14Nga i ka tura nin sogo, n'a golo n'a boo jɛni jama ka sigiyɔrɔ kɔfɛ. Hakɛ yafa saraka lo.\n15«I bena sagajigi nunu kelen minɛ fana. Arɔn n'a dencɛw k'u bolo la a kuun na. 16I ben'a kaan tigɛ k'a joli ta k'a seriseri sarakabɔyɔrɔ faan bɛɛ kan, 17ka sagajigi nin sogo tigɛtigɛ k'a nugu n'a seenw ko, k'u la a sogo tigɛtigɛninw n'a kungolo kan, 18- k'a bɛɛ jɛni sarakabɔyɔrɔ kan. Saraka jɛnita lo, min be bɔ ne Masaba ye ka jɛni pewu. A kasa ka di n ye.\n19«I bena sagajigi filanan minɛ. Arɔn n'a dencɛw k'u bolow la a kuun na. 20I ben'a kaan tigɛ k'a joli dɔ ta k'a mɔn Arɔn n'a dencɛw kinibolo tulo dakun na, ani u kinibolo bolokunnadenba, n'u kinibolo senkunnadenba la, ka dɔ seriseri sarakabɔyɔrɔ faan bɛɛ kan. 21Joli min be sarakabɔyɔrɔ kan, i k'o dɔ ta, ani tulu mɔnta, k'u seriseri Arɔn n'a ka faniw kan, n'a dencɛw n'u ka faniw kan. O la, Arɔn n'a dencɛw, n'u ka faniw be kɛ ne Masaba taw ye.\n22«I ka sagajigi nin tulu ta, n'a kukala,f n'a kɔnɔnatulu, n'a biɲɛ yɔrɔ ɲanaman, n'a kɔkili fila n'u gɛrɛfɛtulu, n'a kinibolo woto. O saraka nin ye sarakalasebagaw ka baara daminɛ ta ye. 23Fununan te buru minw na n'u bilanin be ne Masaba ɲakɔrɔ, i ka olu kelen ta sinsin kɔnɔ, ani ŋɔmi kuun kelen, min dilanna ni tulu ye, ani furufuru kelen. 24I b'o bɛɛ don Arɔn n'a deenw bolo k'u fifa ne Masaba ɲakɔrɔ k'o bɔ saraka ye. 25O kɔ, i b'o minɛ u bolo, k'u ni saraka jɛnita jɛni sarakabɔyɔrɔ kan. A kasa ka di n ye. Saraka lo, min ka kan ka jɛni pewu ne Masaba ye. 26Sagajigi min bɔra saraka ye Arɔn nunu donwaati la u ka baara la, i k'o disi ta k'a fifa ne Masaba ɲakɔrɔ, o bena kɛ i niyɔrɔ ye. 27Sagajigi nin disi n'a woto, minw tun fifara ne ɲakɔrɔ, i k'a fɔ k'olu ye ne Masaba ta ye. 28O bena kɛ u niyɔrɔ ye tuma bɛɛ ka bɔ Isirayɛlidenw fɛ. Isirayɛlidenw bena to k'o bɔ u ka jɛnɲɔgɔnya sarakaw la, k'a di ne, Masaba ma.\n29«Arɔn ka sarakalasefaniw bena kɛ a kɔmɔgɔw ta ye, olu mɔnlon ni tulu ye ka don baara nin na, u k'o don. 30Arɔn dencɛ min ben'a nɔɔ ta o baara la, n'a bena don Ɲɔgɔnkunbɛn fanibugu kɔnɔ ka baara kɛ Yɔrɔ Senuman na, a k'o faniw don tile wolonwula kɔnɔ.\n31«Sagajigi min bɔra sarakalasebagaw donwaati la u ka baara la, i k'o sogo ta k'a tobi yɔrɔ saniyanin na. 32Arɔn n'a dencɛw k'o sagasogo nin ɲimi Ɲɔgɔnkunbɛn fanibugu daa la, ani buru minw be sinsin kɔnɔ. 33Fɛɛn minw kɛra saraka ye kojuguw yafa kama, u donwaati la ka kɛ ne Masaba ka sarakalasebagaw ye, u k'o dumu. Nga mɔgɔ wɛrɛ man kan k'u dumu, bari ne Masaba ta lo. 34N'o saraka sogo, walima n'o buru tɔɔ sira, i k'a jɛni. A man kan ka dumu, bari ne Masaba ta lo.\n35«Ne ye min bɛɛ fɔ i ye, i k'o bɛɛ kɛ Arɔn n'a dencɛw ye. K'u don o baara la, i k'o koo kɛ tile wolonwula kɔnɔ. 36I bena tura kelen faga loon o loon k'o kɛ hakɛ yafa saraka ye janko hakɛ ka se ka yafa, ka sarakabɔyɔrɔ saniya k'a mɔn ni tulu ye k'a kɛ ne ta ye. 37I bena to k'a saniya loon o loon fɔɔ tile wolonwula, a be kɛ ne ta ye. Sarakabɔyɔrɔ bena kɛ fɛɛn ye min saniyanin be kosɔbɛ. Fɛɛn o fɛɛn mana maga a la, o bena sa.\nLoon o loon sarakaw\n38«I ka kan ka sankelensaga fila bɔ saraka ye ne ye sarakabɔyɔrɔ kan loon o loon, o kana dabila fewu. 39I bena kelen bɔ sɔgɔma, ka kelen bɔ wulafɛ, tilekun dontuma na. 40I ka mugu tɛntɛnnin kilo saba, ni olivutulu litiri kelen ni tilan ta, k'u ɲagami ɲɔgɔn na, k'o ni sagaden fɔlɔ bɔ ɲɔgɔn fɛ, ani duvɛn litiri kelen ni tilan. 41I ka sagaden dɔ nin fana bɔ ten wulafɛ, tilekun dontuma na, ka mugu, ni olivutulu, ani duvɛn fara a kan i n'a fɔ sɔgɔma ta. Saraka jɛnita lo ne Masaba ye, a kasa ka di. 42Aw kɔmɔgɔw bɛɛ ka kan k'o saraka jɛnita bɔ loon o loon Ɲɔgɔnkunbɛn fanibugu daa la ne Masaba ɲakɔrɔ. Ne bena i kunbɛn o yɔrɔ la le ka kuma i fɛ. 43Ne bena Isirayɛlidenw fana kunbɛn o yɔrɔ la le, o yɔrɔ bena kɛ ne ta ye ne ka nɔɔrɔ barika la. 44Ne bena sɔn Ɲɔgɔnkunbɛn fanibugu ni sarakabɔyɔrɔ ma k'o kɛ n ta ye, ka Arɔn n'a deenw fana kɛ ne taw ye, janko u ka sarakalasebaara kɛ ne ye. 45O tuma na, ne bena sigi Isirayɛlidenw cɛma ka kɛ u ka Ala ye. 46U ben'a lɔn ko ne ye Masaba u ka Ala ye, min y'u bɔ Ezipiti jamana na, janko n ka se ka sigi u cɛma. Ne ye Masaba le ye, u ka Ala.


Bibulu ka maanaw: Fɔɲɔba ye kurun tiɲɛ - Jehova Seerew ka ɛntɛrɛnɛti yɔrɔ daganin\nA FILƐ, kurun be farati la! A be karikarila ka tiɲɛ! A kɔnɔ mɔgɔw panna ka cun jii kɔnɔ. U dɔw yɛrɛ bɔra ka ban jii kɔnɔ. Minw bɔra, i ɲɛɛ be Pol la u cɛma wa? An k’a filɛ koo min y’a sɔrɔ.\nI hakili b’a la ko Pol ye saan fila kɛ kaso la Sezare wa? O kɔ, u ye ale ni kasoden dɔw don kurun kɔnɔ ka Ɔrɔmu sira minɛ n’u ye. U tɛmɛtɔ Kɛrɛti guun gɛrɛfɛ, fɔɲɔba dɔ ye kurun gosi. Fɔɲɔ barika tun ka bon fɔɔ u ma se ka kurun boli tugun. Ani u tun tɛ se ka tile ye tilefɛ ani ka lolow ye sufɛ. A laban, kurun kɔnɔ mɔgɔw jigi tigɛra, u y’a miiri k’u tɛna kisi fewu.\nO la, Pol wulila ka lɔ k’a fɔ ko: ‘Aw si nii tɛna to a la, nga an bena bɔnɔ kurun le la, bari Ala ka mɛlɛkɛ dɔ ye a yɛrɛ yira ne la kunu sufɛ k’a fɔ n ye ko: “I kana siran Pɔli, wajibi lo fɔɔ i ka se Ɔrɔmu masacɛ fɛ k’i ka koow ɲafɔ a ye. Ayiwa, Ala bena i taamaɲɔgɔn nunu bɛɛ kisi.” ’\nFɔɲɔba tile 14nan loon dugutilama, kurun bolilaw y’a ye ko jii tun man dun kojugu tugun. Komi u tun be siranna ko kurun kana taga kabakuru dɔw susu dibi la, u ye kurun lalɔfɛnw bila jii la. O dugusagwɛ, u ye dugukolo jalan dɔ ye. U tun b’a fɛ ka taga kurun lɔ o yɔrɔ la.\nNka, kurun tagara bari cɛncɛn dɔ la jii jukɔrɔ ani a lɔra. O la, jikuruw ye kurun gosi ani a y’a daminɛ ka karikari. Sɔrɔdasi ɲɛmɔgɔ y’a fɔ ko: ‘Minw bɛɛ be jii lɔn, olu ka kɔn ka jigi ka dugukolo sɛgɛrɛ. Tɔɔw ka la yirifɛn dɔw kan, walima kurun lɔgɔ cininw kan ka banba n’o ye ka bɔ.’ U ye o lo kɛ. O la, kurun kɔnɔ mɔgɔ 276 bɛɛ ɲuman sera kɔgɔjida la dugukolo jalan kan i ko mɛlɛkɛ tun y’a fɔ cogo min na.\nU tun be guun min kan, o be weele ko Maliti. O yɔrɔ mɔgɔw y’u minɛ ka ɲɛ. Wagati ɲɛɛ fisayara tuma min na, u ye Pol don kurun wɛrɛ kɔnɔ ka taga n’a ye Ɔrɔmu.\nKɛwaliw 27:1-44; 28:1-14.\nPol tun be kurun min kɔnɔ, o tɛmɛtɔ Kɛrɛti guun gɛrɛfɛ, mun lo kɛra?\nPol ye mun lo fɔ kurun kɔnɔ mɔgɔw ye?\nMun lo y’a to kurun karikarila?\nSɔrɔdasi ɲɛmɔgɔ y’a fɔ ko mɔgɔw ka mun lo kɛ, ani mɔgɔ joli lo ɲuman sera dugukolo jalan kan?\nU tun be guun min kan, o be weele cogo di? Wagati ɲɛɛ fisayara tuma min na, u ye mun lo kɛ Pol la?\nKɛwaliw 27:1-44 kalan.\nPol ye tagama min kɛ Ɔrɔmu, o maana b’an ka limaniya barika bonya cogo di ko Bibulu ye kitabu lakika ye? (Kɛw. 27:16-19, 27-32; Luka 1:3; 2 Tim. 3:16, 17)\nKɛwaliw 28:1-14 kalan.\nNi Malitika kafiriw ye ciden Pol n’a tagamaɲɔgɔnw “minɛ ka ɲɛ,” kerecɛnw fana ka kan k’a ɲini ka mun lo kɛ ani u ka kan k’o kɛ koo jumanw kɔni sen fɛ? (Kɛw. 28:1, 2; Eburuw 13:1, 2; 1 Piyɛri 4:9)


Mas 2nan 16 AKKDC08 - Eremaliyawu dencɛ Peka ka masaya - Bible Search\nMas 2nan 15 Mas 2nan 17\nMas 2nan 16\nZuda mara masacɛ Akazi ka koo\n(Lok 2nan 28.1-27)\n1Eremaliyawu dencɛ Peka ka masaya saan tan ni wolonwulanan na, Yotamu dencɛ Akazi kɛra masacɛ ye Zuda mara kunna. 2Yanni Akazi ka kɛ masacɛ ye, a sii tun ye saan mugan ye. A ye saan tan ni wɔɔrɔ kɛ masaya la Zeruzalɛmu. A ma koɲuman kɛ Masaba a ka Ala ɲakɔrɔ, i n'a fɔ a bɛma Dawuda tun y'a kɛ cogo min na. 3- A ye Isirayɛli mara masacɛw ka kɛwaliw ɲɔgɔn kɛ. A yɛrɛ y'a dencɛ jɛni ka joo sɔn ka kɛɲɛ ni siya wɛrɛw ka landajuguw ye, Masaba tun ye minw gwɛn ka bɔ Isirayɛlidenw ɲa. 4A tun be to ka sɔnni kɛ ani ka wusulan jɛni sɔnnikɛyɔrɔw la, tintinw kan, ni yiribabaw bɛɛ kɔrɔ.\n5- Siri masacɛ Eresin ni Isirayɛli mara masacɛ Peka, Eremaliyawu dencɛ tagara Zeruzalɛmu kɛlɛ kama. U nana Akazi datugu, nga u ma se a kɔrɔ. 6O waati la, Siri masacɛ Eresin ye Ɛlati dugu minɛ k'a kɛ Siri jamana ta ye tugu. A ye Zuda mara mɔgɔw gwɛn ka bɔ a kɔnɔ. O kɔ, edɔmuw nana sigi yen fɔɔ ka na se bii ma. 7Akazi ye cidenw bila ka taga Asiri masacɛ Tigilati Pilezɛri fɛ, k'a fɔ a ye ko ale y'a ka baarakɛla ye, ko ale y'a deen ye. Ko a ka na ale bɔsi ka bɔ Siri masacɛ ni Isirayɛli mara masacɛ bolo. K'olu b'ale kɛlɛla. 8Warigwɛ ni sanu min tun be Masaba ka soo kɔnɔ, ani masaso nafolo marayɔrɔ la, Akazi ye olu ta k'u ci Asiri masacɛ ma boɲafɛn ye. 9Asiri masacɛ sɔnna ka wili ka na Damasi dugu kama. A ser'a kɔrɔ, k'a kɔnɔ mɔgɔw minɛ ka taga n'u ye Kiri, ka Eresin faga.\n10Masacɛ Akazi tagara Damasi ko a be Asiri masacɛ Tigilati Pilezɛri kunbɛn. A sera o yɔrɔ la, k'o yɔrɔ josɔnyɔrɔ ye. A y'a taamasiɲɛ bɛɛ kɛ k'o ci sarakalasebaga Uriya ma. 11Ale y'a ɲɔgɔn lɔ ka kɛɲɛ ni masacɛ Akazi ka taamasiɲɛ bɛɛ ye, a tun ye min ci a ma k'a to Damasi. A y'a lɔ ka ban sanni masacɛ ka bɔ Damasi ka na. 12A bɔra Damasi ka na tuma min na, a ye josɔnyɔrɔ nin ye, a gwɛrɛl'a la ka yɛlɛ a kan. 13A y'a ka saraka jɛnita n'a ka suman saraka bɔ, n'o jii, k'a ka jɛnɲɔgɔnya sarakaw joli seriseri a kan. 14- O kɔ, sarakabɔyɔrɔ ziralaman min tun dira Masaba ma, a y'o ta ka bɔ yen. A bilanin tun be Masaba ka soo donda la, o yɔrɔ ni josɔnyɔrɔkura cɛ. A y'a bila josɔnyɔrɔ nin kɔfɛ, kɔgɔdugu ɲafan na. 15O kɔ, masacɛ Akazi y'a fɔ sarakalasebaga Uriya ye ko a ka to ka sɔgɔma saraka jɛnita bɔ josɔnyɔrɔba nin kan, ni wulafɛ suman saraka fana, ani masacɛ ka saraka jɛnita n'a ka suman ta, ani jamana kɔnɔ mɔgɔw bɛɛ taw, n'u ka jii. Ko a ka begɛn saraka nunu bɛɛ joli seriseri a kan. Ko ale bena to k'a ka koo ɲafilɛ sarakabɔyɔrɔ ziralaman nin kan.\n16Masacɛ Akazi tun ye min fɔ sarakalasebaga Uriya ye, a y'o bɛɛ kɛ. 17- Zira pɛnpɛrɛnin minw tun be wotoroninw gɛrɛn na Masaba ka soo kɔnɔ, a ye olu tigɛ k'a bɔ, ka dagababaw bɔ wotoronin nunu kan. A ye tasaba bɔ tura ziralamanw tan ni fila kan fana, k'ale bila yɔrɔ dɔ la min tun dilanna ni kabakuruw ye. 18Asiri masacɛ kosɔn, bulonda min tun ye lafiɲɛlon ta ye, a y'o bɔ Masaba ka soo kɔnɔ, ani masacɛ ka donda min tun be kɛnɛma.\n19Akazi ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 20- Akazi sara, u y'a suu don a faaw ka kaburu kɔnɔ Dawuda ka ciin na. O kɔ, a dencɛ Ezekiyasi sigir'a nɔɔ na masaya la.


Mat 2 AKKDC08 - Yezu wolola Bɛtilehɛmu, Zude mara la. O - Bible Search\nLɔnnikɛla dɔw be taga Yezu boɲa\n1Yezu wolola Bɛtilehɛmu, Zude mara la. O waati la, *Erɔdi tun ye o yɔrɔ masacɛ ye. A wolola minkɛ, lɔnnikɛla dɔw bɔra kɔrɔn fɛ ka taga Zeruzalɛmu 2k'a koo ɲininga ko: «Zuwifuw ka masacɛ min wolola sisan, a be min? An nan'a boɲa bari an y'a ka lolo ye k'an to kɔrɔn fɛ.» 3Masacɛ Erɔdi y'o mɛn tuma min na, ale ni Zeruzalɛmukaw bɛɛ kɔnɔnafilila. 4Erɔdi ye sarakalasebagaw kuntigiw ni sariya karamɔgɔw bɛɛ lajɛn k'u ɲininga ko Ala ka Mɔgɔ wolomanin nin ka kan ka wolo min. 5U y'a jaabi ko: «A ka kan ka wolo Bɛtilehɛmu, Zude mara la, bari kira dɔ tun y'a sɛbɛn ko:\n6- ‹Bɛtilehɛmu min ye Zude mara dugubabaw la fitini ye,\nkuntigi bena bɔ yen ka ne ka jama Isirayɛli mara.› »\n7O kɔ, Erɔdi ye lɔnnikɛla nunu wele dogo la k'u ɲininga ko: «Aw ye lolo nin ye waati jumɛn?» 8O kɔ a ye sira d'u ma k'a fɔ u ye ko: «Aw ye taga Bɛtilehɛmu ka denɲɛnin yɔrɔ ɲini ka ɲa. N'aw y'a ye, aw ye kɔsegi ka n'a fɔ ne ye janko ne fana ka taga boɲa.» 9Masacɛ tilara a ka kuma na tuma min na, u ye sira minɛ. K'u to taama na, u tun ye lolo min ye k'u to kɔrɔn fɛ, u y'o ye u ɲafɛ tugu. Denɲɛnin tun be yɔrɔ min na, lolo nin bilara u ɲafɛ fɔɔ ka taga lɔ o yɔrɔ sanfɛ. 10U ye lolo nin ye tuma min na, u nisɔn diyara kosɔbɛ. 11U donna soo kɔnɔ, ka denɲɛnin n'a bamuso Mariyamu ye. U y'u kunbiri gwan k'a deen boɲa. O kɔ, u y'u ka minanw dayɛlɛ, ka sanu ni wusulan ani tulu kasadiman di deen ma. 12Ala y'a fɔ lɔnnikɛla nunu ye siko la k'u kana segi ka taga bɔ Erɔdi fɛ. O la, u ye sira wɛrɛ ta ka taga u ka jamana na.\nYusufu be taga ni Yezu ni Mariyamu ye Ezipiti jamana na\n13Lɔnnikɛlaw taanin kɔ, Matigi ka mɛlɛkɛ dɔ y'a yɛrɛ yira Yusufu la siko la. A y'a fɔ Yusufu ye ko a ka wili ka boli ka taga ni deen n'a baa ye Ezipiti jamana na, bari *Erɔdi bena deen yɔrɔ ɲini ko a b'a faga. Ko a ka to o yɔrɔ la fɔɔ n'ale ka kuma sera a ma tuma min na. 14Yusufu wilila o suu nin yɛrɛ la ka taga ni deen n'a baa ye Ezipiti jamana na. 15- U tora yen fɔɔ Erɔdi nana sa. O koow kɛra janko kira tun ye Matigi ka kuma min fɔ, o ka dafa. A tun ko: «Ne ye n dencɛ wele ka bɔ Ezipiti jamana na.»\nU be denɲɛninw faga Bɛtilehɛmu\n16*Erɔdi y'a lɔn tuma min na ko lɔnnikɛlaw y'ale janfa, a dimina kosɔbɛ. A y'a ka sɔlidasiw ci Bɛtilehɛmu n'a dafɛ duguw la, ka deen cɛmanw bɛɛ faga minw bɛɛ sii ma tɛmɛ saan fila kan, bari a tun y'a jati ko deen sii ma tɛmɛ o kan, ka kɛɲɛ ni lɔnnikɛlaw ka fɔta ye. 17O tuma na, kira Zeremi tun ye min fɔ, o dafara. A tun ko:\n18- «Kulekan bɔra Arama.\nKasikan ni mankan caaman lo.\nArasɛli le be kasira, bari a deenw sara.\nU be segi ni Yezu ye u ka jamana na\n19*Erɔdi sanin kɔ, ka Yusufu to Ezipiti, Matigi ka mɛlɛkɛ dɔ y'a yɛrɛ yira a la siko la, 20k'a fɔ a ye ko a ka wili ka segi ni deen n'a bamuso ye Isirayɛli jamana na, bari mɔgɔ minw tun b'a fɛ ka deen nin faga, olu banna. 21O la, a wilila ka taga ni deen n'a bamuso ye Isirayɛli jamana na. 22Nga, a y'a mɛn minkɛ ko Arikelayusi kɛra masa ye Zude mara la a facɛ Erɔdi nɔɔ na, a siranna, a ma sɔn ka taga sigi yen. Ala y'a fɔ Yusufu ye siko la ko a ka taga Galile mara la. O la, a tagara yen, 23- ka taga sigi dugu dɔ la, min tɔgɔ ko Nazarɛti. O kɛra ten janko kiraw tun ye min fɔ, o ka dafa. U tun ko: «U ben'a wele ko Nazarɛtika.»


Luka 9 AKKDC08 - Yezu y'a ka kalanden tan ni fila lajɛn - Bible Search\nYezu b'a ka kalanden ci\n(Mat 10.1-9,11-14; Mar 6.6-13)\n1Yezu y'a ka kalanden tan ni fila lajɛn ka sebagaya ni fanga d'u ma ka jinaw gwɛn, ani ka banabagatɔw kɛnɛya. 2O kɔ, a y'u ci ka taga Ala ka masaya koo fɔ, ka banabagatɔw kɛnɛya. 3- A y'a fɔ u ye ko: «Aw kana fɛɛn si ta, bere, dugutagaminan, dumuni, hali wari, aw kana o si ta. Aw kana deleke fila don. 4N'aw ye jatigila sɔrɔ yɔrɔ o yɔrɔ, aw ye to yen fɔɔ aw bɔtuma ka se o dugu kɔnɔ. 5Ni dugu dɔ mɔgɔw banna ka jigiyɔrɔ d'aw ma, aw ye bɔ yen, k'aw sennabuguri furanfuran.a O bena kɛ taamasiɲɛ ye k'u lasɔmi.»\n6Kalandenw tagara yaala duguw la ka Ala ka kibaru diman fɔ ani ka banabagatɔw kɛnɛya o yɔrɔw bɛɛ la.\nErɔdi hakili be ɲagami\n(Mat 14.1-2; Mar 6.14-16)\n7- Galile mara masacɛ *Erɔdi ye kokɛnin nunu bɛɛ kibaru mɛn minkɛ, a hakili ɲagamina, bari dɔw tun ko Zan batizelikɛla le kununna. 8Dɔw fana ko kira Eli le segira ka na. Dɔ wɛrɛw ko kirakɔrɔw dɔ le kununna. 9Nga Erɔdi ko: «Ne y'a to u ye Zan kuun tigɛ. Ne do be min ka koo kɛnin kibaru mɛnna ten, o ye jɔn ye?» O la, a tun b'a fɛ a ɲaa ka la Yezu kan.\n(Mat 14.13-21; Mar 6.30-44)\n10Cidenw kɔsegira tuma min na, u ye koo minw kɛ, u y'o bɛɛ lakali Yezu ye. A tagara n'u ye danna dugu dɔ faan fɛ min tɔgɔ ko Bɛtisayida. 11Nga jama nana a lɔn minkɛ, u tagar'a fɛ. Yezu y'u kunbɛn ni nisɔndiya ye, ani ka u kalan Ala ka masaya koo la. Minw tun be kɛnɛyali fɛ, a y'olu kɛnɛya.\n12Tile tun be ɲini ka ban minkɛ, a ka kalandenw gwɛrɛla a la k'a fɔ a ye ko: «Sira di jama ma u ka taga dafɛduguw la ka dumuni ani layɔrɔ ɲini bari an be yɔrɔlakolon na yan.»\n13Nga Yezu ko: «Aw yɛrɛ ka dumuni d'u ma.»\nU y'a fɔ a ye ko: «Foyi t'an fɛ ni burukun duuru ani jigɛ deen fila dɔrɔn tɛ. Fɔɔ n'an tagara dumuni san ka n'a di o jama ma.» 14Bari cɛɛw tun ye mɔgɔ waa duuru ɲɔgɔn ye.\nYezu y'a fɔ a ka kalandenw ye k'u k'a fɔ mɔgɔw ye k'u ka sigi mɔgɔ bi duuru duuru.\n15Kalandenw y'a kɛ ka kɛɲɛ n'a ka kuma ye, jama bɛɛ sigira. 16Yezu ye burukun duuru ni jigɛ deen fila nunu ta, k'a ɲaa kɔrɔta sanfɛ ka barika la Ala ye, k'u karikari k'u di a ka kalandenw ma k'u k'u tilan jama cɛ. 17U bɛɛ ye dumuni kɛ fɔɔ ka fa, u ye dumuni tɔɔ cɛ ka segi tan ni fila fa n'o ye.\nPiyɛri b'a fɔ ko Yezu ye Ala ka Mɔgɔ wolomanin nin ye\n(Mat 16.13-21; Mar 8.27-31)\n18Loon dɔ, ka Yezu to Aladali la a kelen, a ka kalandenw tun b'a gɛrɛfɛ. A tilara tuma min na, a y'u ɲininga ko: «Mɔgɔw b'a fɔra ko ne ye jɔn ye?»\n19- U y'a jaabi ko: «Dɔw ko i ye Zan batizelikɛla ye. Dɔw ko i ye Eli ye. Dɔw fana ko i ye kirakɔrɔw dɔ ye min kununna.»\n20- Yezu ko: «Aw do, aw b'a miiri ko ne ye jɔn ye?»\nPiyɛri y'a jaabi ko: «I ye Ala ka Mɔgɔ wolomanin nin ye.»\n21Yezu y'a fɔ k'a gwɛlɛya u ma k'u kana o fɔ mɔgɔ si ye.\n(Mat 16.21-28; Mar 8.34—9.1)\n22A y'a fɔ u ye tugu ko: «Mɔgɔ Dencɛ ka kan ka tɔɔrɔ kosɔbɛ. Cɛkɔrɔbaw ni sarakalasebagaw kuntigiw ani sariya karamɔgɔw bena ban a la. U ben'a faga, nga tile sabanan loon a faganin kɔ, a bena kunun.»\n23- O kɔ, a y'a fɔ jama ye ko: «Ni mɔgɔ min b'a fɛ ka tugu ne kɔ, o tigi kana miiri a yɛrɛ ka nafa la. A k'a yɛrɛ gwengwenlɔgɔ ɲun loon o loon ka tugu ne kɔ. 24- Mɔgɔ o mɔgɔ b'a fɛ k'a nii kisi, o tigi bena bɔnɔ a la. Nga ni mɔgɔ min bɔnɔna a nii la ne kosɔn, o tigi ben'a nii kisi. 25A be mun ɲa mɔgɔ ye ka diɲɛ fɛɛn bɛɛ sɔrɔ n'a bɔnɔna a nii la, walima n'a yɛrɛ halakira? 26Ni mɔgɔ min maloyara, a ma sɔn ne ni n ka kuma ma, Mɔgɔ Dencɛ mana na tuma min na a ka sebagaya la, n'a Faa ta, ani mɛlɛkɛ senumanw ta la, a fana tena sɔn o tigi ma. 27Tiɲɛ na, ne b'a fɔ aw ye ko aw minw be yan, aw dɔw tena sa n'u ma Ala ka masaya ye.»\nYezu ka nɔɔrɔ be yira\n(Mat 17.1-8; Mar 9.2-8)\n28- Tile seegi ɲɔgɔn o kuma nunu fɔnin kɔ, Yezu tagara ni Piyɛri ni Zan ani Zaki ye kulu jamanjan dɔ kan ka Ala daali. 29Ka Yezu to daalili la, a ɲada yɛlɛmana, a ka fani gwɛra parapara fɔɔ a be manamana. 30O yɔrɔnin bɛɛ, cɛɛ fila dɔ tun be kumana n'a ye. Musa ni Eli tun lo. 31Nɔɔrɔ tun b'u la. Yezu bena taga Zeruzalɛmu ka sa cogo min na k'a ka baara dafa, u tun b'o kuma le la. 32Sinɔgɔ tun be Piyɛri n'a tɔɲɔgɔnw na, u sinɔgɔra. U nana kunun tuma min na, u ye Yezu ka Alaya nɔɔrɔ ye, ani cɛɛ fila nunu a gɛrɛfɛ. 33Cɛɛ fila nunu taatɔ ka bɔ Yezu kɔrɔ, Piyɛri y'a fɔ a ye ko: «Matigi, a ka ɲi an ka to yan. Anw be bugu saba lɔ, e ta kelen, Musa ta kelen, Eli ta kelen.» Piyɛri tun be min fɔra, a tun m'a lɔn.\n34Ka Piyɛri to o kuma na, sankaba dɔ jigira k'u datugu. Kalanden saba nunu y'o ye minkɛ, u siranna. 35- Kumakan dɔ bɔra sankaba nin la k'a fɔ ko: «Nin ye ne Dencɛ ye ne ye min ci aw ma, aw k'a lamɛn.»\n36Kumakan nin bɔtuma na, kalandenw ma mɔgɔ si ye tugu Yezu kelen kɔ. Olu ye min ye, u y'o mara u kɔnɔ, u m'o lakali mɔgɔ si ye o waati la.\nYezu be jina dɔ gwɛn\n(Mat 17.14-18; Mar 9.14-27)\n37O dugusagwɛ, u jigitɔ ka bɔ kulu nin kan, jamaba dɔ tagara Yezu kunbɛn. 38Cɛɛ dɔ tora jama cɛma ka pɛrɛn ko: «Karamɔgɔ, ne b'i daali, i ka n dencɛ cogoya filɛ, bari ale dama le ye n deen ye. 39Jina dɔ be to ka wili a la, n'a wilila a la, a be bari ka kule, a b'a yuguyugu kosɔbɛ fɔɔ a daa be kanga. A b'a tɔɔrɔ kosɔbɛ, a te bɔ a la joona. 40Ne y'i ka kalandenw daali ko u k'a gwɛn ka bɔ a la, nga u ma se.»\n41Yezu y'a fɔ ko: «Aw bii mɔgɔw kɔni, aw ka jugu, aw te la Ala la. Ne bena to n'aw ye k'aw ka koo muɲu fɔɔ tuma jumɛn?» A y'a fɔ deen faa ye ko: «Na n'i dencɛ ye yan.»\n42Deen gwɛrɛtɔ, jina y'a ta k'a ben duguma k'a yuguyugu kosɔbɛ. Nga Yezu ye kuma gwɛlɛya jina ma k'a gwɛn. Deen kɛnɛyara, a y'a d'a faa ma. 43Mɔgɔw bɛɛ kabakoyara Ala ka sebagaya nin kosɔn.\n(Mat 17.22-23; Mar 9.30-32)\nYezu ka kokɛninw bɛɛ tun be mɔgɔw kabakoya minkɛ, a y'a fɔ a ka kalandenw ye ko:\n44«N bena kuma min fɔ sisan, aw k'o lamɛn ka ɲa: U bena Mɔgɔ Dencɛ don mɔgɔjuguw bolo.» 45Nga olu m'o kuma faamu, a kɔrɔ dogonin tora u ma ten waasa u kan'a faamu. U tun be siran k'a ɲininga o kuma kɔrɔ la.\nJɔn le ye ɲamɔgɔ ye?\n(Mat 18.1-5; Mar 9.33-37)\n46- Kalandenw tun be miiri ko jɔn le bena kɛ mɔgɔbaba ye. 47Yezu y'u ka miiriya lɔn minkɛ, a ye denmisɛn dɔ ta k'a lɔ a gɛrɛfɛ, 48- k'a fɔ u ye ko: «Ni mɔgɔ min ye nin denmisɛn ɲɔgɔn minɛ ka ɲa ne kosɔn, o tigi ye ne le minɛ ka ɲa. Mɔgɔ min ye ne minɛ ka ɲa, o tigi ye ne cibaga le minɛ ka ɲa. Aw te mɔgɔ min jati aw cɛma, o tigi le ye mɔgɔbaba ye.»\nMin te an jugu ye, o ye an ɲiin ye\n49Zan ye kuma ta k'a fɔ Yezu ye ko: «Karamɔgɔ, an ye cɛɛ dɔ ye min be jinaw gwɛn ka bɔ mɔgɔw la n'i tɔgɔ ye. An tun b'a fɛ k'a bali, bari an dɔ tɛ.»\n50Yezu y'a jaabi ko: «Aw kan'a bali, bari mɔgɔ min te aw jugu ye, o ye aw ɲiin ye.»\nDɔw be ban ka Yezu ladon\n51Yezu tun ka kan ka ta ka bɔ diɲɛ na waati min na, o surunyana minkɛ, a y'a ŋaniya ta ko a be taga Zeruzalɛmu. 52O la, a ye cidenw bila ka taga yɛrɛ ɲa. Olu tagara don Samari mara dugu dɔ kɔnɔ ka jatigiso ɲini Yezu ye. 53Nga o dugu mɔgɔw ma sɔn ka Yezu ladon, bari a tun be tagara Zeruzalɛmu. 54- A ka kalanden dɔw, Zaki ni Zan y'o mɛn minkɛ, u y'a fɔ Yezu ye ko: «Matigi, i b'a fɛ an b'a kɛ tasuma be jigi ka bɔ sankolo la k'u halaki wa?»\n55Yezu y'a ɲaa yɛlɛma k'u jalaki. 56O kɔ, u tɛmɛna ka taga dugu wɛrɛ la.b\nDɔw b'a fɛ ka tugu Yezu kɔ\n57K'u to sira kan, cɛɛ dɔ y'a fɔ Yezu ye ko: «I mana taga yɔrɔ o yɔrɔ, ne bena tugu i kɔ.»\n58Yezu y'a fɔ a ye ko: «Dingɛ be kongowuluw fɛ, ɲaga be kɔnɔw fɛ, nga layɔrɔ te Mɔgɔ Dencɛ tɔgɔ la.»\n59Yezu fana y'a fɔ cɛɛ dɔ ye ko: «Tugu ne kɔ.»\nNga o cɛɛ ko: «Matigi, a to ne be taga n facɛ suu don fɔlɔ.»\n60Yezu y'a fɔ a ye ko: «A to suuw k'u ka suuw don. E kɔni, e ka taga Ala ka masaya koo fɔ.»\n61- Cɛɛ wɛrɛ y'a fɔ Yezu ye ko: «Ne bena tugu i kɔ, Matigi. Nga i b'a to ne be taga sara n ka somɔgɔw la fɔlɔ.» 62Yezu y'a jaabi ko: «Mɔgɔ o mɔgɔ be misidaba minɛ ko a be sɛnɛ kɛ, n'a be filɛli kɛ a kɔfɛ, o tigi man kan ni Ala ka masaya ye.»


Kor fɔlɔ 1 AKKDC08 - Ne Pɔli min welela ka kɛ Yezu - Bible Search\nKor fɔlɔ int Kor fɔlɔ 2\nKor fɔlɔ 1\nPɔli ka foli Korɛntikaw ma\n1Ne Pɔli min welela ka kɛ Yezu Krista ka ciden ye Ala sago la, ani an balimacɛ Sɔsitɛni, 2- be bataki nin ci Korɛntikaw ma minw lara Ala la, Yezu Krista ye minw wele k'u saniya k'u kɛ Ala ta ye. A cira mɔgɔ bɛɛ ma fana, minw be yɔrɔ bɛɛ la n'u be an Matigi Yezu Krista bato. Olu ka Matigi lo, ani an fana ta lo. 3An Faa Ala n'an Matigi Yezu Krista ka nɛɛma ni hɛrɛ kɛ aw ye.\n4Ne be barika la Ala ye tuma bɛɛ aw kosɔn, bari a ye nɛɛma kɛ aw ye Yezu Krista barika la. 5Ale barika la, aw kɛra fɛɛn bɛɛ tigiw ye, aw be kuma lɔn kosɔbɛ, lɔnniya fana b'aw fɛ. 6Bari Krista koo min fɔra aw ye, o ye sigiyɔrɔ sɔrɔ aw kɔnɔ. 7K'aw to an Matigi Yezu Krista nalon makɔnɔni na, Ala be seko minw di, aw ma dɛsɛ o si la. 8Ala kelen le be barika don aw la fɔɔ ka taga se an Matigi Yezu Krista nalon ma, jalakiyɔrɔ kana sɔrɔ aw la o loon na. 9Ala ye kantigi ye. A y'aw wele ka kɛ a Dencɛ an Matigi Yezu Krista jɛnɲɔgɔnw ye.\nFarali min be sɔrɔ Krista ka jama cɛma\n10Ne b'aw daali n balimaw, an Matigi Yezu Krista tɔgɔ kosɔn ko aw k'aw daa kɛ kelen ye, farali kana sɔrɔ aw cɛma. Aw ka miiri ka kɛ kelen ye aw ka kolatigɛnin bɛɛ la. 11Bari n balimaw, ne y'a mɛn Kulowe ka somɔgɔw fɛ, ko bɛnbaliya be aw ni ɲɔgɔn cɛ. 12- O kɔrɔ ko aw dɔw b'a fɔ k'olu ye Pɔli ka kalandenw ye, dɔ wɛrɛw k'olu ye Apolɔsi taw ye, dɔw fana k'olu ye Piyɛria taw ye, dɔ wɛrɛw fana k'olu ye Krista taw ye. 13A kɛra ten, Krista tilannin lo wa? Yala Pɔli lo gwengwenna lɔgɔ kan aw kosɔn wa? Aw batizera Pɔli lo tɔgɔ la wa? 14- Ne be Ala tanu bari ne ma mɔgɔ si batize aw cɛma, fɔɔ Kirisipusi ani Gayusi. 15O cogo la, mɔgɔ si te se k'a fɔ ko aw batizera ne tɔgɔ la. 16- Aa! Ne ye Sitefana ka somɔgɔw batize fana, o kɔfɛ sa, ne hakili t'a la ni ne ye mɔgɔ wɛrɛ batize tugu. 17Bari Krista ma ne ci ka mɔgɔ batize, a ye ne ci ka kibaru diman le fɔ, ne kana o kɛ ni ne yɛrɛ ka hakilitigiyakuma ye, janko Krista ka saya gwengwenlɔgɔ kan kana kɛ gwansan ye.\nAla ka koo te diɲɛ koo ye\n18N'u be Krista ka saya koo fɔ gwengwenlɔgɔ kan, o ye fatɔyakuma ye mɔgɔ dɔw fɛ minw be halaki sira kan. An minw be kisili sira kan, an fɛ kɔni, Ala ka sebagayako lo. 19- Bari a fɔra Ala ka kuma na ko:\n«Ne bena lɔnnikɛlaw ka lɔnniya cɛn,\nka hakilitigiw ka hakilitigiya ban.»\n20- Lɔnnikɛla be min? Kalanfa be min? Bii diɲɛ nin lɔnniya ɲinibagaw be min? Ala ma diɲɛ nin ka lɔnniya yɛlɛma k'o kɛ nalomanya ye wa? 21Tiɲɛ lo, diɲɛ n'a ka lɔnniya bɛɛ, a ma se ka Ala lɔn a ka lɔnniya barika la. O la, minw lara Ala la, a diyara a ye ka olu kisi, waajuli barika la, o min kɛra nalomanyako ye diɲɛ mɔgɔw fɛ. 22Zuwifuw, olu mako be kabako kɛli la, girɛkiw, olu be lɔnniya le ɲinina. 23An be Krista gwengwenko fɔra. O kɛra kunnacɛnko ye zuwifuw fɛ, ka kɛ nalomanyako ye siya wɛrɛw fɛ. 24Nga Ala ye mɔgɔ minw wele, a kɛra zuwifu, wala girɛki ye wo, olu fɛ kɔni, Krista ye Ala ka sebagaya n'a ka lɔnniya le ye. 25Bari Ala ka nalomanya ka fisa ni mɔgɔ ka hakilitigiya ye, Ala ka barikatanya fanga ka bon ni adamaden ka barikatigiya ye.\n26Aw k'aw yɛrɛ filɛ n balimaw, aw minw ye Ala ka weleli mɛn ka sɔn a ma, adamaden ka miiriya la, lɔnnikɛla caaman te aw cɛma, ni fangatigiw, ani mɔgɔbabaw. 27Nga koo min kɛra nalomanyako ye diɲɛ mɔgɔw fɛ, Ala y'o le ta ka hakilitigiw malo n'a ye. Barika te fɛɛn minw na diɲɛ na, Ala ye olu le woloma ka fangatigi dabari ban n'o ye. 28Adamadenw te fɛɛn minw jati, ani u be minw dɔgɔya, o minw te foyi ye u ɲana, Ala ye olu le woloma ka fɛɛn jatitaw kɛ fɛɛn gwansan ye, 29waasa adamaden si kana se k'a yɛrɛ boɲa Ala ɲakɔrɔ. 30Nga ale lo barika la aw kɛra Yezu Krista jɛnɲɔgɔnw ye, an ye lɔnniya sɔrɔ ale barika la ka bɔ Ala fɛ, ale fana sababu la, an kɛra mɔgɔtilenninw ye Ala ɲakɔrɔ ka kɛ a ta ye, ani mɔgɔhɔrɔnyaninw. 31- A kɛra ten, «ni min be wanso, o ka wanso Matigi barika la,» i ko a fɔra Ala ka kuma na cogo min na.


<< < Damina 1 > >>\n1 Fɔlɔfɔlɔ, Ala ka sankolo dan, ka dugukolo dan.\n2 Dugukolo tun ma labɛn fɔlɔ; a lakolonba tun lo. Ji dunba le tun bɛ yi; a yɔrɔ bɛɛ tun ye dibi le ye. Nka Ala Nin tun bɛ lamagara jiw kunna.\n3 Ala ko: «Yeelen ye bɔ!» Yeelen bɔra. 4 Ala k’a ye ko yeelen ka ɲi. A ka yeelen ni dibi faran ka o bɔ ɲɔgɔn na. 5 A ka yeelen wele ko «tere», ka dibi wele ko «su». Ayiwa, su kora ka o dugu gbɛ; o kɛra lon fɔlɔ ye.\n6 O kɔ, Ala ko tuun ko: «Furancɛ dɔ ye kɛ jiw cɛ ma, ka jiw taran fla ye ka o bɔ ɲɔgɔn na.» 7 Ala ka o furancɛ kɛ. Ji minw bɛ san fɛ, ani ji minw bɛ dugu ma, a ka olugu faran ka o bɔ ɲɔgɔn na, ka furancɛ kɛ o cɛ ma. Ala k’a fɔ cogo min na, a kɛra ten. 8 Ala ka o furancɛ wele ko «sankolo». Ayiwa, su kora ka o dugu gbɛ; o kɛra lon flanan ye.\n9 O kɔ, Ala ko tuun ko: «Ji minw bɛ sankolo jukɔrɔ, olugu bɛɛ ye lajɛn yɔrɔ kelen na; yɔrɔ tɔ ye kɛ yɔrɔjalan ye.» Ala k’a fɔ cogo min na, a kɛra ten. 10 Ala ka yɔrɔjalan wele ko «dugukolo»; jiw bɛɛ lajɛnna yɔrɔ min na, a ka o wele ko «kɔgɔji». Ala k’a ye ko o ka ɲi.\n11 Ayiwa, Ala ko, ko binw ye falen dugukolo kan, ka o kisɛw kɛ o ra; ko yiridentaw fana ye wuri, ka den ka kaɲa ni o suguyaw ye, kisɛw walama kolo bɛ kɛ minw denw na. Ala k’a fɔ cogo min na, a kɛra ten. 12 Dugukolo ka binw bɔ ka o kisɛw kɛ o ra ka kaɲa ni o suguyaw ye. Yiriw fana wurira, ka den, ka o kisɛw, walama o kolow kɛ o denw na, ka kaɲa ni o suguyaw ye. Ala k’a ye ko o ka ɲi. 13 Ayiwa, su kora ka o dugu gbɛ. O kɛra lon sabanan ye.\n14 Ala ko, ko fɛn minw bɛ yeelen bɔ, olugu ye kɛ sankolo ra, ka tere ni su faranfasi ka o bɔ ɲɔgɔn na. O ye kɛ tagamasiyɛn ye ka wagatiw yira, ka lonw yira, ani ka sanw yira. 15 O fɛnw ye kɛ sankolo kɔnɔ, ka yeelen bɔ dugukolo kan. Ayiwa, Ala k’a fɔ cogo min na, a kɛra ten. 16 Ala ka yeelenbɔnan belebele fla kɛ. A bɛɛ ra belebeleba, a ka o sigi terefɛwagati kunna; ka fitini sigi sufɛwagati kunna. A ka lolow fana kɛ. 17 Ala ka o fɛnw bla sankolo ra, janko o ye yeelen bɔ dugukolo kan. 18 A ka kelen sigi terefɛwagati kunna, ka kelen sigi sufɛwagati kunna, janko o ye yeelen ni dibi faran ka bɔ ɲɔgɔn na. Ala k’a ye ko o ka ɲi. 19 Su kora, ka o dugu gbɛ. O kɛra lon naaninan ye.\n20 Ayiwa, Ala ko: «Fɛnɲanaman dɔw ye kɛ jiw ra, ka caya. Kɔnɔw fana ye wuri san ni dugu cɛ.» 21 Ala ka kɔgɔji danfɛn barakamanw dan, ani jirafɛn ɲanaman tɔw bɛɛ; o fɛnw bɛɛ kɛra ji ra caman, ka kaɲa ni o suguyaw ye. Ala ka kɔnɔw fana dan, ka kaɲa ni o suguyaw ye. A k’a ye ko o ka ɲi. 22 Ala ka baraka don o ra, ko o ye woro, ka caya ka kɔgɔjiw fa. A ko kɔnɔw fana ye caya dugukolo kan. 23 Ayiwa, su kora, ka o dugu gbɛ. O kɛra lon loorunan ye.\n24 Ala ko tuun ko fɛnɲanamanw ye kɛ dugukolo kan ka kaɲa ni o suguyaw ye: bɛganw, ani kongosogow, ani fɛn minw bɛ fofo, o bɛɛ ni o suguya. Ala k’a fɔ cogo min na, a kɛra ten.\n25 Ala ka kongosogow bɛɛ dan, o bɛɛ ni o suguya, ka bɛganw dan, o bɛɛ ni o suguya, ani fɛn minw bɛ fofo, o bɛɛ ni o suguya. Ala k’a ye ko o ka ɲi.\n26 O bɛɛ kɔ, Ala ko: «Ayiwa, sisan, an ye mɔgɔ dan ka kaɲa ni an yɛrɛ cogo ye, a ye bɔ an fɛ, janko ale ye kɛ jɛgɛw bɛɛ kunna, ka kɛ kɔnɔw kunna, ka kɛ bɛganw ni kongosogow kunna, ka sigi dugukolo bɛɛ kunna, ani fɛnɲanaman minw bɛɛ bɛ dugukolo kan.»\n27 Ala ka mɔgɔ dan ka kaɲa ni a yɛrɛ cogo ye;\n28 Ala ka baraka don o ra; a ko: «Aw ye den caman sɔrɔ, ka caya ka dugukolo yɔrɔ bɛɛ fa, ka aw ta fanga sigi dugukolo kan, ka kɛ jɛgɛw bɛɛ kunna, ani kɔnɔw, ani fɛnɲanaman o fɛnɲanaman bɛ dugukolo kan.»\n29 Ala k’a fɔ o ye tuun ko: «A flɛ, bin o bin bɛ falen dugukolo kan, ani a den, ani yiri o yiri bɛ den, k’a kisɛw, walama a kolo kɛ a denw kɔnɔ, ne bɛ o bɛɛ di aw ma, o bɛ kɛ aw ta baro ye. 30 Dugukolo bɛganw bɛɛ, ani kɔnɔw bɛɛ, ani fɛnɲanaman o fɛnɲanaman bɛ dugukolo kan, o kɔrɔ ye ko fɛn o fɛn bɛ nɛnɛkiri, ne bɛ bin di olugu ma, ka o kɛ o ta baro ye.» Ayiwa, Ala k’a fɔ cogo min na, a kɛra ten.\n31 Ala tun ka fɛn o fɛn kɛ, a ka o bɛɛ flɛ, k’a ye ko o bɛɛ ka ɲi kosɛbɛ. Su kora, ka o dugu gbɛ; o kɛra lon wɔɔrɔnan ye.


Kuma laban · Coast Systems\nMasacɛ dɔ ko a ta jɔncɛ ma ko a ye na ni fɛn dɔ ye min ka jugu ka tɛmɛ danfɛn bɛɛ kan; jɔncɛ nana ni nɛnkun ye minan dɔ kɔnɔ. Masacɛ ko a ma ko a ye na ni fɛn dɔ ye min ka ɲi ka tɛmɛ danfɛn bɛɛ kan; jɔncɛ nana ni nɛnkun dɔwɛrɛ ye tuun. Ni aw ye hakiritigi ye, aw ye nin kuma kɔrɔ fɔ!\nUn roi dit a son serviteur de lui apporter ce qu’il ya de plus mauvais; le serviteur lui apporta une langue dans un plat. Le roi lui demanda de lui apporter ce qu’il ya de plus beau, Le serviteur lui apporta une autre langue. Dites moi ce que cela veut dire, si vous êtes intelligent!\nKuma nyuman nafa Kuma dɔ bɛ dɔ ɲa


Kod 4 AKKDC08 - Adama jɛnna n'a muso Awa ye. Awa ye - Bible Search\nKod 3 Kod 5\nKayɛn ni Abɛli ka koo\n1Adama jɛnna n'a muso Awa ye. Awa ye kɔnɔ ta ka Kayɛn wolo. A ko: «Ne ye dencɛ sɔrɔ Masaba barika la.» 2O kɔ, a ye Kayɛn dɔgɔcɛ Abɛli wolo. Abɛli tun ye begɛnmarabaga ye, Kayɛn tun ye sɛnɛkɛla ye.\n3Waati dɔ nana se, Kayɛn y'a ka sɛnɛfɛn dɔw bɔ saraka ye Masaba ye. 4- Abɛli y'a ka begɛnw ka deen fɔlɔ dɔw n'u tulu bɔ saraka ye. Masaba sɔnna Abɛli n'a ka saraka la, 5nga a ma sɔn Kayɛn n'a ta la. O la, Kayɛn dimina kosɔbɛ, a ɲaa kumuna. 6Masaba y'a fɔ Kayɛn ye ko: «Mun na i dimina, mun na i ɲaa kumuna? 7N'i ye koɲuman kɛ, i kuun bena kɔrɔta. Nga n'i te koɲuman kɛ, hakɛ yɔrɔ man jan i la. A b'i dɛndɛna, nga e kɔni ka ban.»\n8- O bɛɛ n'a ta, Kayɛn y'a fɔ a dɔgɔcɛ Abɛli ye ko u ka taga kongo la. K'u to kongo la, Kayɛn wilil'a dɔgɔcɛ Abɛli kama k'a faga.\n9Masaba y'a fɔ Kayɛn ye ko: «I dɔgɔcɛ Abɛli be min?» Kayɛn y'a jaabi ko: «Ne m'a lɔn. Ne le ye n dɔgɔcɛ kɔlɔsibaga ye wa?» 10- Masaba ko: «I ye mun le kɛ? K'i dɔgɔcɛ joli to duguma, a kulekan sera ne ma. 11Sisan, dugukolo min y'i dɔgɔnin joli min, i dangana o kan. 12N'i ye dugukolo sɛnɛ, i ka suman tena ɲa i bolo tugu. I bena to yaala la tuma bɛɛ dugukolo kan, sigiyɔrɔ tena sɔrɔ i fɛ.» 13Kayɛn y'a fɔ Masaba ye ko: «Ne ka jalaki tɔɔrɔ ka bon, ne te se k'o muɲu. 14I ye ne gwɛn ka bɔ nin yɔrɔ la bii, ne bena dogo i la. Ne bena kɛ yaalabaga ye dugukolo kan tuma bɛɛ, sigiyɔrɔ tena kɛ n fɛ. Ni mɔgɔ o mɔgɔ ye ne ye, a bena ne faga.» 15Masaba y'a fɔ a ye ko: «Ayi. Ni mɔgɔ min ye e Kayɛn faga, a jurusara bena bɔ o tigi la fɔɔ siɲɛ wolonwula.» Masaba ye taamasiɲɛ dɔ kɛ Kayɛn la janko ni mɔgɔ o mɔgɔ y'a ye, o kan'a faga.\n16O kɔ, Kayɛn bɔra Masaba ɲakɔrɔ ka taga sigi Nɔdic jamana na Edɛn kɔrɔn ɲafan na.\n17Kayɛn jɛnna n'a ka muso ye, a muso ye kɔnɔ ta ka Enɔki wolo. Kayɛn ye dugu sigi k'a dencɛ tɔgɔ la o dugu kan ko Enɔki.\n18Enɔki ye Iradi wolo. Iradi ye Mewuyayɛli wolo, Mewuyayɛli fana ye Mɛtusayɛli wolo, Mɛtusayɛli ye Lamɛki wolo.\n19Lamɛki ye muso fila furu, kelen tɔgɔ ko Ada, kelen tɔgɔ ko Sila. 20Ada ye Yabali wolo. Mɔgɔ minw be begɛnw mara n'u be sigi ka yaala, olu bɛɛ bɛma le ye Yabali ye. 21Ale dɔgɔcɛ tɔgɔ ko Yubali. Gɔni ni filefiyɛbagaw bɛɛ bɛma le y'ale ye. 22Sila fana ye dencɛ wolo, a tɔgɔ ko Tubalikayɛn. Ale lo tun be zira ni nigɛfɛn sifaw bɛɛ dilan. Tubalikayɛn dɔgɔmuso tɔgɔ ko Naama.\n23Lamɛki y'a fɔ a musow ye ko:\n«Ada ni Sila, aw ye mɛnni kɛ ne fɛ.\nLamɛki musow, aw k'aw tulo malɔ.\nNe ye mɔgɔ faga ka n ka mandimi juru sara,\nne ye kanbelen faga bari a ye ne bugɔ.\n24- Kayɛn ta juru bena sara siɲɛ wolonwula,\nnga Lamɛki ta bena sara siɲɛ bi wolonwula ni wolonwula!»\nSɛti n'a kɔmɔgɔw\n25Adama jɛnna n'a ka muso ye tugu. A muso ye dencɛ wolo k'a tɔgɔ la ko Sɛti. A ko: «Kayɛn ye Abɛli faga, Ala ye deen wɛrɛ di n ma tugu Abɛli nɔɔ na.»\n26Sɛti fana ye dencɛ sɔrɔ k'a tɔgɔ la ko Enɔsi. O waati la, mɔgɔw y'a daminɛ ka Masaba bato.


Sad 20 AKKDC08 - «N'aw bɔra ka taga aw juguw kɛlɛkɛyɔrɔ - Bible Search\nSad 19 Sad 21\n1«N'aw bɔra ka taga aw juguw kɛlɛkɛyɔrɔ la tuma min na, n'aw y'a ye ko aw juguw bɔra ka caya n'aw ye, n'aw y'u ka sotigiw, ani kɛlɛkɛwotorow ye fana, aw kana siran u ɲa, bari Masaba aw ka Ala min y'aw bɔ Ezipiti jamana na, ale be ni aw ye.\n2«Aw bena kɛlɛ daminɛ tuma min na, sarakalasebaga bena lɔ jama ɲafɛ, ka kuma u fɛ. 3A ben'a fɔ u ye ko: ‹Isirayɛlidenw, aw ye mɛnni kɛ, aw bena taga aw juguw kɛlɛ bii. Aw jaa kana tigɛ u ɲa, aw kana siran, aw hakili kana ɲagami, aw kana yɛrɛyɛrɛ. 4Bari Masaba aw ka Ala be n'aw ye k'aw juguw kɛlɛ aw ye, ani k'aw dɛmɛ.›\n5«O kɔ, kɛlɛkuntigiw ben'a fɔ jama ye ko: ‹Mɔgɔ b'aw cɛma min ye bonkura lɔ, n'a ma don a kɔnɔ fɔlɔ wa? O tigi ka segi ka taga soo, n'o tɛ, a be se ka sa kɛlɛ la, mɔgɔ wɛrɛ le bena taga don a ka soo kɔnɔ. 6Mɔgɔ b'aw cɛma min ye *ɛrɛzɛnforo bɔ, n'a m'a deen fɔlɔ dumu wa? O tigi ka segi fana ka taga soo, n'o tɛ, a be se ka sa kɛlɛ la, mɔgɔ wɛrɛ le bena o ɛrɛzɛnw diyabɔ. 7Mɔgɔ dɔ ye muso maminɛ, n'a ma se k'a furu fɔlɔ wa? O tigi ka segi ka taga soo, n'o tɛ, a be se ka sa kɛlɛ la, mɔgɔ wɛrɛ le ben'a ka maminɛmuso furu.› 8Kɛlɛkuntigiw ben'a fɔ tugu ko: ‹Mɔgɔ be yen min be siran n'a jaa tigɛra wa? O tigi ka segi ka taga soo, janko a kana tɔw fari faga.› 9Ni kɛlɛkuntigiw tilara kuma na jama fɛ tuma min na, u bena jɛnkuludenninw ka kuntigiw woloma k'o bila.\n10«N'aw tagara dugu dɔ kama, aw k'a ɲini o dugu mɔgɔw fɛ ko u k'a to aw be bɛɛn. 11N'u sɔnna aw ka kuma na, ka dugu dondaw yɛlɛ, mɔgɔ minw bɛɛ b'a kɔnɔ, aw bena u minɛ, u bena to aw ka fanga kɔrɔ ka baara kɛ aw ye. 12Nga n'u ma sɔn, n'u b'a fɛ k'aw kɛlɛ, aw ka dugu nin datugu. 13Masaba aw ka Ala b'u don aw bolo, aw ka cɛɛw bɛɛ faga ni murujan ye. 14Aw bena musow, ni deenw, ni begɛnw kɛ aw ta ye, ani fɛɛn min bɛɛ sɔrɔla o dugu kɔnɔ. Aw bena aw yɛrɛ mako ɲa n'aw juguw ka fɛɛnw ye, Masaba aw ka Ala be min di aw ma. 15Dugu minw yɔrɔ ka jan aw la, aw bena o koo ɲɔgɔn le kɛ olu bɛɛ la, dugu minw te aw lamini siyaw taw ye.\n16«Nga Masaba aw ka Ala be siya minw ka duguw dira aw ma, aw kana fɛɛn si to nii na olu kɔnɔ. 17Aw ka olu bɛɛ halaki Masaba ye: itiw, ni amoriw, kanaanw, periziw, iviw, ani zebuziw, i ko Masaba aw ka Ala y'a fɔ aw ye cogo min na, 18janko u kana aw dege u ka kojuguw la u be minw kɛ u ka batofɛnw ye ka Masaba aw ka Ala hakɛ ta.\n19«N'aw ye dugu dɔ datugu waatijan kɔnɔ, janko aw ka se a kɔrɔ, aw man kan ka jende ta o yɔrɔ yiriw kama, bari aw be se k'u deenw dumu. Aw kana u tigɛ. Kongo kɔnɔ yiriw te adamadenw ye, n'aw be taga olu kɛlɛ fana. 20Nga aw be yiri minw lɔn, ko u deenw te dumu, aw be se k'olu tigɛ ka yɔrɔ dɔw labɛn n'o ye aw be se ka yɛlɛ minw kan k'aw juguw kɛlɛ, fɔɔ n'aw sera u kɔrɔ tuma min na.


Ɲiningali: Ala bi yen wa?\nJaabili: Mɔgɔ si ti se ka yira ko Ala bi yen walima a ti yen. Bibulu k’an ka sɔn ko Ala bi yen ni lannaya ye: “Mɔgɔ koo te se ka diya Ala ye n’o tigi ma l’a la. Bari mɔgɔ min b’a fɛ ka gwɛɛ Ala la, fɔɔ a ka l’a la ko a be be yen, ani ko a b’a yɔrɔ ɲinibagaw wasa.“ (Eburuw 11:6). Ni Ala tun sɔnna a tun b’a yɛrɛ yira duniyan na k’ale be yen. Nga, n’a tun y’a yɛrɛ yira, lannaya ko tun ti wajibi ye. “Yezu y’a fɔ a ye ko : ‘I ye ne ye, o le y’a to i lar’a la. Mɔgɔ minw ma ne ye, ani u fana be l’a la, olu dagamuna.” (Zan 20:29)\nO t’a fɛ ka fɔ, ko dantigɛli te yen ka yira ko Ala be yen. Biblu ya fɔ ko, “Sankolo be Ala ka sebagaya yira; Tile b’o koo fɔ tile wɛrɛ ye, suu be lɔnniya di suu wɛrɛ ma. O te kɛ ni koo ɲafɔli, walima ni kuma ye, u kumakan te mɛn.”(Dɔnkililiw 19:1-4). Ni anw ye lolow filɛ, n’an ye sankolo ni dugukolo bonyan filɛ, ni an ye Ala ka ɲumanyaw filɛ, ni an ye tile bentuman cɛɲumanya filɛ—nin fɛnw bɛɛ b’a yira ko danbaga bi yen min ye Ala ye. Ni nin bɛɛ tun ti labɔri kɛ, o tun b’a yira an dusukun na ko Ala be yen. Wajulikɛlaw 3:11 y’a fɔ anw ye ko: “A ye siniki don mɔgɔ dusu la.” An dusu kɔnɔnan na tagamasiɲɛ dɔɔ b’a yira ko fɛn dɔɔ min ka bon ni diɲɛ bɛɛ ye tuguni ko mɔgɔ tɛmɛni lo diɲɛ ni bonɲɛ bɛ kan. An bi se ka ban a ra n’an ka lɔnnin kama, o tuman na Ala be yen an kɔnɔ ni anw laminin na min o ye tiɲɛ ko le ye. Ni o bɛɛ ra Bibulu y’a fɔ ko mɔgɔ dɔɔw bena ban ka sɔn ko Ala bi yen: “Nalomanw le b’a fɔ u yɛrɛ kɔnɔ ko: ‘Ala te yen.’” (Dɔnkililiw 14:1). Komi mɔgɔ caman ba bɛɛ an ka fɔlɔ ko, o seko ani o lɔnko, bɛɛ ka siyaw kɔnɔna na, diɲɛ bɛ kɔnɔ lanin lo ko Ala dɔ le be yen, ko dɔ b’a yira ko fɛn dɔ be yen (walima mɔgɔ dɔ) min b’a yira ko Ala bi yen.\nBibulu ka dantigɛliw kɔ ko Ala be yen, dantigɛli wɛrɛw be yen minw b’a yira ko Ala be ye. Dantigɛli min be yen o ye Ontologie ka dantigɛli ye min be yen. Ontologie b’a yira ko kumasɛn min o b’a wele ko ‘Ala’ nin a le kɔrɔ ko Ala dɔɔ be yen fɔlɔ ka sɔrɔ ka tɔgɔ sɔrɔ. A b’a daminɛ ka yira ni tɔgɔ kɔrɔ ye “Komi a tigi min tɛmɛnin bɛɛ kan ka tɛmɛ bɛ ɛ minw be sankolo ni dugukolo kɔnɔ.” An sɔnna ra k’a ka nɔgɔ ka l’a ra ko Danbaga be yen, o kosɔn an sɔnna na ye ko Danbaga be yen.\nDantigɛli filanan ni ye Theologie ka dantigɛli ye. Theologie ka dantigɛli b’a yira ko sankolo ni dugukolo fanin ni ɲumanyaw ye, o tuman na an kan ka sɔn ko danbaga be yen. I n’a fɔ, ni dugukolo tun gwɛrɛnin lo walasa a ka jan ni tile la, mɔgɔ si tun ti se ka to diɲɛ na tugu. Ni fɛnw minw bɛɛ minw be an ka duniyan nin kɔnɔ tun bɔnin tɛ komi sisan, minw bɛɛ tun bi duniyan nin kɔnɔ bɛɛ tun be sa. Ni danbanga tun te yen ni an ko diɲɛ nin ka kɛye fo an tun ka kunnadiya sɔrɔ ko duniyan ni ka sigi o ye komi mɔgɔ ye loteri bɔ siɲɛ 10^243 kɔnɔ ka 1 sɔrɔ (a bi komi 10 tugunin ni ‘0’ 243).\nDantigɛli sabanan ko Ala be yen a ye sankolo ni dugukolo ka lɔnninya. Foyi ti kɛ ganan. Sankolo ni dugukola ma kɛ gansan. Fɛn dɔ lo kɛra ko dɔ sɔrɔla ka kɛ. Fɛn ɲɔgɔn ma dan ka ye, o le ya danni kɛ. Fɛn min “ɲɔgɔn ma dan ka ye“ o le ye Ala ye.\nDantigɛli naaninan ye ladagamuni ye. Fɔlɔ siyaw ani sisan siyaw bi ni sariya lo ye. O bɛɛ b’a lɔn fɛn min ka ɲi walasa ni min ma ɲi. Fagali, galontigɛ, soyali, jɛnɛya, o tananin lo yɔrɔ bɛɛ. Nin juguman nin walima ɲumanya bɔra yɔrɔ juman ni Ala fɛ tɛ?\nO tɛmɛnin kɔ, Bibulu y’a fɔ mɔgɔw bi na ban nin tiɲɛ nin na ko Ala be yen ka la galon na. Ɔrɔmukaw 1:25 y’a fɔ, “U ye Ala ka tiɲɛ to yen, ka tugu gallon kɔ, ka danfɛbw le bato ka baara kɛ u ye, u ma Danbaga bato, ale min ka kan ka bonya tuma bɛɛ. Amiina.” Bibula y’a fɔ Ala ti na sɔn o mɔgɔw nunu na minw ma la ko ra. “Tiɲɛ na, k’a ta diɲɛ dantuma na, adamadenw be Ala ka koo yebaliw ye ka gwɛ a ka baara fɛ, o min ye a ka sebagaya banbali n’a ka Alaya ye. O la, tiɲɛ sɔrɔsira t’u fɛ tugu.” (Ɔrɔmukaw 1:20).\nMɔgɔ caman ma la Ala ko la “kamasɔrɔ lɔnnibagaw ti se ka yira” walima “o ti se k’a yira Ala ko la.” Tiɲɛ n’o sɔnna ko Ala be yen, o yɛrɛ be na sɔn o bi kow minw kɛra a ma daga o be na seko ka taga Ala k’a ka yafa o ma. (Ɔrɔmukaw 3 :23). Ni Ala be yen, o tuman na anw yɛrɛ lɔnnin lo n’an kɛwali ye. Ni Ala te yen an bi se ka fɛn bɛɛ kɛ walasa an ti siran kititigɛlon. O le y’a kɛ mɔgɔw ti la Ala ko ra lanin lo a ra ko EVOLUTION KO BE YEN—ale bi lannaya do o ra ko danbaga dɔ be yen. Ala be yen mɔgɔ bɛɛ b’a lɔn. Min b’a kɛ ko mɔgɔ dɔ bi ban Ala ko ra o fana ye tagamasiɲɛ dɔ ka yira ko Ala be yen.\nA b’a lɔn cogo di ko Ala be yen? Anu Kretiyɛnw, a b’a lɔn ko Ala be yen wala a bi kuma anw fɛ lon o lon. An t’a kuma kan mɛn komi mɔgɔ, wala an b’a lɔn k’a be yen, an b’a lɔn k’a b’an bla sira kan, an b’a ka kannuya lɔn, a b’a ka nɛɛma yaala. Ko dɔ tɛmɛna an ka diɲelatigɛ kɔnɔ an ti se k’a alkali fo Ala kelen. Ala ye an tanga kabakoya ra a yi yɛlɛmanin kɛ an ka diɲɛlatigɛ kɔnɔ an ti sen ni an m’a ka koɲuman lɔn o tuman na n bi barika l’a ye k’a be yen. Dantigɛli foyi ti se ka lannaya do mɔgɔ ra ko Ala be yen. A dannan, an kan ka sɔn Ala ko ra ni lannaya ye. (Eburuw 11:6). Lannaya ma kan ka kɛ ni kunfinya ye; A bi komi ni I donnan bon yeelenman kɔnɔ ni mɔgɔ minw bɛɛ lɔnnin lo bon kɔnɔ.


Kok 1 AKKDC08 - Ka Isirayɛlidenw to kongokolon kɔnɔ - Bible Search\nKok int Kok 2\nIsirayɛlidenw ka tɔgɔ sɛbɛnko fɔlɔ\n1- Ka Isirayɛlidenw to kongokolon kɔnɔ Sinayi kulu gɛrɛfɛ, u bɔnin kɔ Ezipiti jamana na, a saan filanan kalo filanan tile fɔlɔ loon, Masaba kumana Musa fɛ Ɲɔgɔnkunbɛn fanibugu kɔnɔ ko: 2«I ka Isirayɛli jama bɛɛ mɔgɔda jati, fadenw fadenw, ni gwaso gwaso, u tɔgɔ ka sɛbɛn kelen kelen, cɛɛw bɛɛ. 3Ele ni Arɔn, aw bena u jati ka kɛɲɛ n'u ka kɛlɛden jɛnkuluw cogo ye, Isirayɛliden minw bɛɛ be se ka taga kɛlɛ la, n'u ye saan mugan sɔrɔ ani ka tɛmɛ o kan. 4Mɔgɔ kelen kelen ka kan ka bɔ Isirayɛli ka deen tan ni fila kɔmɔgɔw cɛma ka fara aw kan, olu ka kɛ gwatigiw ye. 5Mɔgɔ minw ka kan ka fara aw kan, olu tɔgɔ filɛ:\nUrubɛn kɔmɔgɔw fɛ: Sedewuri dencɛ Elisuri\n6Simeyɔn kɔmɔgɔw fɛ: Surisadayi dencɛ Selumiyɛli\n7Zuda kɔmɔgɔw fɛ: Aminadabu dencɛ Nasɔn\n8Isakari kɔmɔgɔw fɛ: Suwari dencɛ Netanɛli\n9Zabulɔn kɔmɔgɔw fɛ: Elɔn dencɛ Eliyabu\n10«Yusufu deenw Efarayimu ni Manase kɔmɔgɔw fɛ:\nEfarayimu: Amiwudi dencɛ Elisama\nManase: Pedasuri dencɛ Gameliyɛli.\n11Bɛnzamɛn kɔmɔgɔw fɛ: Gidewoni dencɛ Abidan\n12Dan kɔmɔgɔw fɛ: Amisadayi dencɛ Ayezɛri\n13Asɛri kɔmɔgɔw fɛ: Okiran dencɛ Pagiyɛli\n14Gadi kɔmɔgɔw fɛ: Dewuyɛli dencɛ Eliyazafu\n15Nɛfutali kɔmɔgɔw fɛ: Enan dencɛ Ayira.»\n16Mɔgɔ minw tun wolomana ka bɔ jama cɛma, olu le ye nunu ye. U tun kɛra u faaw kɔmɔgɔw kuntigiw ye. Olu le tun ye kɛlɛden jɛnkuluw kuntigiw ye. 17Mɔgɔ minw tun wolomana n'u tɔgɔ fɔra, Musa ni Arɔn ye olu fara u yɛrɛ kan. 18U ye Isirayɛlidenw bɛɛ lajɛn kalo filanan tile fɔlɔ loon. Ka kɛɲɛ n'u ka fadenyabolow ni gwatigiw ye, mɔgɔ minw ye saan mugan sɔrɔ ani minw tɛmɛna o kan, u ye olu tɔgɔ sɛbɛn kelen kelen, cɛɛw bɛɛ. 19Musa y'u jati kongokolon kɔnɔ Sinayi kulu gɛrɛfɛ ka kɛɲɛ ni Masaba ka fɔta ye.\n20Urubɛn min tun ye Isirayɛli deen fɔlɔ ye, u ye ale kɔmɔgɔw tɔgɔ sɛbɛn ka kɛɲɛ ni fadenyabolow ni gwatigiw ye u ka buruju la, k'a ta cɛɛw ma minw ye saan mugan sɔrɔ ani ka tɛmɛ o kan, u ye olu bɛɛ tɔgɔ sɛbɛn kelen kelen k'u jati, minw bɛɛ tun be se ka taga kɛlɛ la. 21Mɔgɔ minw jatira ka sɔrɔ Urubɛn kɔmɔgɔw fɛ, olu kɛra mɔgɔ waa bi naani ni wɔɔrɔ ani kɛmɛ duuru (46 500) ye.\n22U ye Simeyɔn taw tɔgɔ sɛbɛn ka kɛɲɛ n'u fadenyabolo ye n'u gwatigiw ye, u ka buruju la. Cɛden minw bɛɛ jatira k'a ta saan mugan ma ani ka tɛmɛ o kan, minw tun be se ka taga kɛlɛ la. 23O kɛra mɔgɔ waa bi duuru ni kɔnɔntɔn ani kɛmɛ saba (59 300) ye.\n24U ye Gadi kɔmɔgɔw tɔgɔ sɛbɛn ka kɛɲɛ n'u fadenyabolo ye, n'u gwatigiw ye, u ka buruju la, u ye sanmugandenw le jati, ani minw tɛmɛna o kan, minw bɛɛ be se ka taga kɛlɛ la. 25O kɛra mɔgɔ waa bi naani ni duuru, ani kɛmɛ wɔɔrɔ ni bi duuru (45 650) ye.\n26U ye Zuda taw tɔgɔ sɛbɛn ka kɛɲɛ n'a fadenyabolo ye n'u gwatigiw ye, u ka buruju la, u ye sanmugandenw le jati, ani minw tɛmɛna o kan, minw bɛɛ be se ka taga kɛlɛ la. 27O kɛra mɔgɔ waa bi wolonwula ni naani, ani kɛmɛ wɔɔrɔ (74 600) ye.\n28U ye Isakari taw tɔgɔ sɛbɛn k'a ta saan mugan ma fɔɔ ka yɛlɛ, ka kɛɲɛ n'u fadenyabolo ye n'u gwatigiw ye, u ka buruju la, minw bɛɛ be se ka taga kɛlɛ la. 29O kɛra mɔgɔ waa bi duuru ni naani, ani kɛmɛ naani (54 400) ye.\n30U ye Zabulɔn taw tɔgɔ sɛbɛn k'a ta saan mugan ma fɔɔ ka yɛlɛ, minw bɛɛ be se ka taga kɛlɛ la ka kɛɲɛ n'u fadenyabolo ye n'u gwatigiw ye, u ka buruju la. 31O kɛra mɔgɔ waa bi duuru ni wolonwula, ani kɛmɛ naani (57 400) ye.\n32Yusufu deenw ta filɛ. Efarayimu ta, u ye olu ka buruju sɛbɛn ka kɛɲɛ n'u fadenyabolo ye n'u gwatigiw, k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la. 33O kɛra mɔgɔ waa bi naani ani kɛmɛ duuru (40 500) ye.\n34Manase taw, u ye olu buruju sɛbɛn ka kɛɲɛ n'u gwatigiw, n'u fadenyabolo ye, k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la. 35O kɛra mɔgɔ waa bi saba ni fila, ani kɛmɛ fila (32 200) ye.\n36U ye Bɛnzamɛn taw tɔgɔ sɛbɛn ka kɛɲɛ n'u fadenyabolo n'u gwatigiw ye, u ka buruju la, k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la. 37O kɛra mɔgɔ waa bi saba ni duuru, ani kɛmɛ naani (35 400) ye.\n38U ye Dan taw sɛbɛn ka kɛɲɛ n'u fadenyabolo n'u gwatigiw ye, u ka buruju la, k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la. 39O kɛra mɔgɔ waa bi wɔɔrɔ ni fila ani kɛmɛ wolonwula (62 700) ye.\n40U ye Asɛri taw sɛbɛn ka kɛɲɛ n'u fadenyabolo ye n'u gwatigiw ye u ka buruju la, k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la. 41O kɛra mɔgɔ waa bi naani ni kelen ani kɛmɛ duuru (41 500) ye.\n42U ye Nɛfutali taw sɛbɛn ka kɛɲɛ n'u fadenyabolo n'u gwatigiw ye, u ka buruju la, k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la. 43O kɛra mɔgɔ waa bi duuru ni saba ani kɛmɛ naani (53 400) ye.\n44Musa ni Arɔn ani ɲamɔgɔ tan ni fila nunu, minw bɔra Isirayɛli deen tan ni fila nunu na kelen kelen, olu ye Isirayɛliden minw jati, olu le y'o ye. 45Isirayɛliden minw bɛɛ jatira k'a ta sanmugandenw ma fɔɔ ka yɛlɛ, minw bɛɛ be se ka taga kɛlɛ la, 46o kɛra mɔgɔ waa kɛmɛ wɔɔrɔ ni waa saba ani kɛmɛ duuru ni bi duuru (603 550) ye. 47Levi kɔmɔgɔw fadenyabolo ma jati ka fara u kan.\n48Masaba y'a fɔ Musa ye ko: 49«Kana Levi kɔmɔgɔw jati, kana u tɔgɔ fana sɛbɛn ka fara Isirayɛliden tɔw kan. 50Ne ka layidu walaka be bila fanibugu min kɔnɔ, o baara koo don Levi kɔmɔgɔw bolo, n'a kɔnɔnaminanw bɛɛ, ani fɛɛn o fɛɛn ye o yɔrɔ ta ye. U bena to k'a walaka k'a ta, ani a kɔnɔnaminanw bɛɛ. A kɔnɔnabaara bena to u bolo, u bena sigi k'a lamini. 51Ni bugu nin ka kan ka taga yɔrɔ wɛrɛ la, Levi kɔmɔgɔw le b'a walaka. N'a ka kan ka lɔ, olu le b'a lɔ. Ni mɔgɔ wɛrɛ gwɛrɛl'a la, o tigi be faga.\n52Isirayɛliden tɔw bena sigi, u kelen kelen bɛɛ n'u ka sigiyɔrɔ, ka kɛɲɛ n'u ka kɛlɛden jɛnkuluw ye u ka taamasiɲɛ kɔrɔ. 53Levi kɔmɔgɔw le bena sigi ka bugu nin lamini, janko ne kana dimi jama kɔrɔ. U bena to k'a kɔlɔsi.»\n54Masaba tun ye koo minw bɛɛ fɔ Musa ye, Isirayɛlidenw ye olu kɛ tigitigi.


Zoz 12 AKKDC08 - Isirayɛlidenw ka see u kɔrɔ jamana nin - Bible Search\nZoz 11 Zoz 13\nZozuwe sera masacɛ minw kɔrɔ\n1- Isirayɛlidenw ka see u kɔrɔ jamana nin kɔnɔ, k'u ka maraw minɛ k'o kɛ u yɛrɛ ta ye Zurudɛn kɔfɛ, k'a ta kɔrɔn fɛ Arinɔn kɔɔ daa la, fɔɔ ka taga se Ɛrɛmɔn kulu kan, ani Araba mara la, olu filɛ nin ye: 2Amoriw ka masacɛ Siŋɔn, ale tun siginin be Ɛsibɔn. Ale tun be yɔrɔ minw mara o tun be daminɛ Arowɛri dugu la, min be Arinɔn kɔɔ daa la, fɔɔ ka taga se kɔkɛnɛ nin cɛmancɛ la ka tɛmɛ Galaadi mara tilancɛ kelen na, ka taga se Yabɔki kɔɔ daa la, min be amoniw ka mara daan na, 3ani kɔkɛnɛ mara la kɔrɔn fɛ k'a ta Kinerɛti baac ma ka taga se *Kɔgɔji Fariman ma Bɛtiyesimɔti gɛrɛfɛ, ani ka taga se Pisiga kulu jukɔrɔ worodugu ɲafan la. 4*Basan masacɛ Ɔgi, ale kelen le kɛra erefaw tɔɔ ye, a tun siginin be Asitarɔti ni Edirɛyi. 5Ale tun ye yɔrɔ minw mara o ye Ɛrɛmɔn kulu yɔrɔ ye, ni Salika, ani Basan mara bɛɛ fɔɔ ka taga se Gɛsurikaw ni Maakakaw ka mara daan na, ani Galaadi mara tilancɛ, fɔɔ Ɛsibɔn masacɛ Siŋɔn ka mara daan na. 6- Masaba ka baarakɛla Musa ni Isirayɛlidenw y'u kɛlɛ ka see u kɔrɔ. A y'u ka jamana minɛ k'o di Manase kɔmɔgɔw tilancɛ kelen ma, ni Urubɛn kɔmɔgɔw, ani Gadi taw ma.\n7Zozuwe ni Isirayɛlidenw ka see u kɔrɔ Zurudɛn baji kɔfɛ, ka taga tileben faan na, k'a ta Baaligadi, Liban kɔkɛnɛ na fɔɔ ka na se Alaki kulu ma min be *Seyiri mara faan fɛ, Zozuwe ye olu ka maraw bɛɛ di Isirayɛlidenw ma, u kelen kelen bɛɛ n'u ta, 8k'a ta kuluyɔrɔ la, ni kulujukɔrɔ mara la, ani Araba mara la, ni yɔrɔjigijigininw na, ani kongokolon na, ni worodugu ɲafan na, minw ye itiw ka mara ni amoriw ni kanaanw ani periziw, ni iviw, ani zebuziw ka maraw ye.\n9A sera masacɛ minw kɔrɔ, olu tun ye Zeriko masacɛ ye, ni Ayi min tun be Betɛli gɛrɛfɛ, o masacɛ, 10ani Zeruzalɛmu masacɛ, Eburɔn masacɛ, 11Yarimuti masacɛ, Lakisi masacɛ, 12Egilɔn masacɛ, Gezɛri masacɛ, 13Debiri masacɛ, Gɛdɛri masacɛ, 14Ɔrima masacɛ, Aradi masacɛ, 15Libina masacɛ, Adulamu masacɛ, 16Makeda masacɛ, Betɛli masacɛ fana, 17Tapuwa masacɛ, Efɛri masacɛ, 18Afɛki masacɛ, Lasarɔn masacɛ, 19Madɔn masacɛ, Asɔri masacɛ, 20Simurɔn Merɔn masacɛ, Akisafi masacɛ, 21Tanaki masacɛ, Megido masacɛ, 22Kedɛsi masacɛ, Yokineyamu masacɛ min be Karimɛli kulu kan, 23Dɔri min be kulu kan, o masacɛ, Goyimu masacɛ min be Giligali gɛrɛfɛ, 24Tirisa masacɛ. Masacɛ nunu lajɛnnin kɛra mɔgɔ bi saba ni kelen ye.


Kok 8 AKKDC08 - Masaba y'a fɔ Musa ye ko: «A fɔ Arɔn ye - Bible Search\nKok 7 Kok 9\n1Masaba y'a fɔ Musa ye ko: 2- «A fɔ Arɔn ye ko n'a be fitinɛdaga wolonwula nunu sigira tuma min na, a k'u sigi ka ɲasin fitinɛbilayɔrɔ ɲatilen kan.» 3Arɔn y'a kɛ ten, a ye fitinɛdaga nunu sigi k'u ɲaa sin u bilayɔrɔ ɲatilen kan ka kɛɲɛ ni Masaba ka fɔta ye Musa ma. 4Fitinɛ nin baaracogo filɛ: U tun ye fitinɛ bilayɔrɔ kɛ ni sanu faganin ye, k'a ta a juu ma fɔɔ a kuun na, min be i n'a fɔ yirifeerenw. Masaba tun y'a fɔ Musa ye cogo min na, u ye fitinɛ bilayɔrɔ nin dilan ten.\nLevi kɔmɔgɔw ka baara daminɛ\n5Masaba y'a fɔ Musa ye ko: 6«Levi kɔmɔgɔw woloma k'u bɔ Isirayɛliden tɔw cɛma k'u saniya. 7I bena u saniya cogo min na, o filɛ: i be to ka jii min kɛ ka fɛɛn saniya k'u kɛ Masaba ta ye, i k'o dɔ seriseri u kan. O kɔ, u k'u farisi bɛɛ li, k'u ka faniw ko, u bena saniya. 8O kɔ, u ka na ni tura dɔ ye, ani suman saraka min ka kan ka fara o kan, min ye mugu tɛntɛnnin nɔɔninin ye, tulu la. I ka tura wɛrɛ minɛ k'o kɛ hakɛ yafa ta ye. 9I ben'a to Levi kɔmɔgɔw be na Ɲɔgɔnkunbɛn fanibugu ɲafɛ, o kɔ, i ka Isirayɛlidenw lajɛn. 10I ben'a to Levi kɔmɔgɔw be lɔ ne Masaba ɲakɔrɔ, Isirayɛlidenw b'u bolow la u kan. 11Arɔn bena Levi kɔmɔgɔw kalifa ne Masaba ma i n'a fɔ boɲafɛn, Isirayɛlidenw tɔgɔ la, u be ne ka baara kɛ.\n12«O kɔ, Levi kɔmɔgɔw k'u bolow la tura nunu kuun na, i ka kelen kɛ hakɛ yafa saraka ye, ka kelen nin kɛ saraka jɛnita ye, ne Masaba ye, janko Levi kɔmɔgɔw ka yafa sɔrɔ. 13I k'a to Levi kɔmɔgɔw be lɔ Arɔn n'a deenw ɲafɛ, o kɔ, i k'u di ne ma i ko saraka. 14I bena Levi kɔmɔgɔw faran ka bɔ Isirayɛliden tɔw la ten, u bena kɛ ne taw ye.\n15«O kɔ, Levi kɔmɔgɔw bena baara kɛ Ɲɔgɔnkunbɛn fanibugu kɔnɔ. I bena u saniya k'u di ne ma ten. 16Bari u kɛra ne taw ye pepewu Isirayɛlidenw cɛma. Ne y'u kɛ n taw ye deen fɔlɔw nɔɔ na, Isirayɛlidenw ka deen fɔlɔw. 17- Isirayɛlidenw ka deen fɔlɔw bɛɛ ye ne taw ye, adamaden ta fara begɛnw ta kan. Kabini ne ye Ezipitikaw ka deen fɔlɔw bɛɛ faga, k'a ta o tuma na, deen fɔlɔw kɛra ne taw ye. 18Nga ne ye Levi kɔmɔgɔw ta Isirayɛlidenw ka deen fɔlɔw nɔɔ na. 19N ye Levi kɔmɔgɔw di Arɔn n'a deenw ma Isirayɛlidenw cɛma janko u ka to ka baara kɛ Isirayɛlidenw ye Ɲɔgɔnkunbɛn fanibugu kɔnɔ, u ka to ka hakɛ yafa daali u ye. O la, Isirayɛlidenw tena bɔnɛ sɔrɔ tugu. Bari u tena to ka gwɛrɛ ne ka sigiyɔrɔ la tugu.»\n20Masaba tun ye koo minw fɔ Musa ye Levi kɔmɔgɔw koo la, Musa ni Arɔn ani Isirayɛlidenw bɛɛ lajɛnnin y'o kɛ tigitigi. 21Levi kɔmɔgɔw y'u yɛrɛ saniya k'u ka faniw ko. Arɔn ye taamasiɲɛ dɔ kɛ Masaba ɲakɔrɔ k'u ka kojuguw yafa daali janko k'u saniya. 22O kɔ, u nana u ka baara kɛ Ɲɔgɔnkunbɛn fanibugu kɔnɔ. Arɔn n'a deenw le tun be u kunna. Masaba tun ye min fɔ Musa ye Levi kɔmɔgɔw koo la, u y'o kɛ.\n23Masaba y'a fɔ Musa ye tugu ko: 24«Fɛɛn min latigɛra Levi kɔmɔgɔw koo la, o filɛ: Levi kɔmɔgɔ minw sii sera saan mugan ni duuru ma ani ka tɛmɛ o kan, olu bena to ka don Ɲɔgɔnkunbɛn fanibugu kɔnɔ ka baara kɛ. 25Ni min nana saan bi duuru sɔrɔ, o tigi be baara dabila. O kana baara kɛ yen tugu. 26O be se ka to a balimaw kɔrɔ yen ka to k'u dɛmɛ u ka baara la, a tɔgɔlabaara tena d'a ma tugu. Fɛɛn o fɛɛn kɛra Levi kɔmɔgɔw ka baara ye, i ben'o kɛ ten.»


Zer 23 AKKDC08 - «Ɲamɔgɔ minw be ne ka mɔgɔw jɛnsɛn k'u - Bible Search\nZer 22 Zer 24\n1«Ɲamɔgɔ minw be ne ka mɔgɔw jɛnsɛn k'u tunu i ko begɛnw, n ka dumuni kɛyɔrɔ la, bɔnɛ ye u ta ye. Ne Masaba le ko ten! 2O le kosɔn, ne Masaba, Isirayɛli ka Ala be kumana ɲamɔgɔw kosɔn, minw ye ne ka mɔgɔw marabagaw ye, ko: Aw ye ne ka mɔgɔw jɛnsɛn k'u gwɛn, aw m'aw janto u la. O kama, ne yɛrɛ bena wili aw kama aw ka kɛwalijuguw kosɔn. 3Ne ka mɔgɔw tɔɔ min tora, ne yɛrɛ bena na olu lajɛn ka bɔ jamanaw bɛɛ la, ne tun y'u gwɛn ka taga yɔrɔ minw na. Ne bena segi n'u ye u ka yɔrɔ la. U bena wolo ka caya. 4Ne bena ɲamɔgɔw sigi u kunna minw bena u mara. Siranya tena u minɛ tugu, u tena yɛrɛyɛrɛ, u si tena tunu. Ne Masaba le ko ten.»\n5- Masaba ko: «Loonw be na,\nne bena mɔgɔtilennin bɔ Dawuda kɔmɔgɔw la\nmin bena sigi masaya la,\nka jamana mara ni hakilitigiya ye.\nA bena tilenninya ni hɔrɔnya kɛ jamana kɔnɔ.\n6Ale ka tile la, Zuda mara mɔgɔw bena kisi,\nIsirayɛli mara mɔgɔw bena sigi lafiya la.\nA bena wele ko: Masaba ye an ka koɲanabɔla ye.»\n7Masaba ko: «Loonw be na, a tena fɔ tugu ko: ‹Masaba kosɔn, min ye Isirayɛlidenw bɔ Ezipiti jamana la.› 8Nga a bena fɔ ko: ‹Masaba kosɔn, min ye Isirayɛlidenw bɔ kɔgɔdugu ɲafan fɛ ani a tun y'o gwɛn ka taga jamana minw bɛɛ la ka na don n'u ye,› waasa u ka sigi u yɛrɛw ka dugukolo kan.»\nBɔnɛ be se galonkiraw ma\n9Kuma min fɔra kiraw kosɔn, o ye:\nNe dusu kasinin lo,\nne fari bɛɛ be yɛrɛyɛrɛla.\nNe kɛra i ko dɔrɔtɔ,\ndɔrɔ ye min minɛ ka ban,\nMasaba n'a ka kuma senuman kosɔn.\n10Bari jamana fanin be kakalaw la.\nJamana be dusukasi la danga kosɔn,\nkongokolon kɔnɔ biinw jara.\nMɔgɔw be boli kojugu le nɔɔ fɛ,\nu b'u jija tilenbaliyakow la.\n11«Alaɲasiran te kiraw ni sarakalasebagaw la!\nNe b'u ka juguya yera hali n ka soo kɔnɔ.\nNe Masaba le ko ten!\n12O kama, o ka sira bena nɔgɔnɔgɔ ani ka dibi,\nu bena ben.\nBari, ne bena bɔnɛ dɔ lase u ma,\nsaan min na ne bena wili u kama.\n13«Ne ye konɔgɔnin ye Samari mara kiraw fɛ.\nU tun be kirayakuma fɔra *Baali tɔgɔ la.\nU tun be ne ka jama Isirayɛli lafili ten.\n14- Nin ye kojugu yɛrɛ yɛrɛ le ye Zeruzalɛmu kiraw fɛ.\nU be kakalaya kɛ, ka galon tigɛ tuma bɛɛ,\nka barika don kojugukɛlaw la\njanko mɔgɔ si kan'a ka kojugukɛ dabila.\nU bɛɛ kɛra i ko Sodɔmukaw, ne fɛ.\nZeruzalɛmukaw be i ko Gɔmɔrikaw.»\n15O kama, Masaba, Setigi b'a fɔ kiraw kosɔn ko:\n«Ne bena fɛɛn kunaman d'u ma ka dumu,\nne ben'a kɛ u be bagaji min.\nBari, Alaɲasiranbaliya bɔra Zeruzalɛmu kiraw le fɛ\nka fanga sɔrɔ jamana yɔrɔ bɛɛ la.»\n16Masaba, Setigi ko:\n«Aw kana mɛnni kɛ kiraw ka kuma la,\nu b'aw namarara le.\nU be kirayakuma minw fɔra,\no ye u yɛrɛw ka miiriya le ye.\nO kuma nunu ma bɔ ne Masaba fɛ.\n17Mɔgɔ minw be ban ka ne ka kuma bato,\nu be sɔn k'a fɔ olu ye ko:\n‹Masaba ko: Aw bena hɛrɛ sɔrɔ.›\nMɔgɔ minw bɛɛ b'u kuun gwɛlɛya k'u yɛrɛ sago kɛ,\nu b'a fɔ olu ye ko:\n‹Kojugu si tena aw sɔrɔ.›\n18Jɔn le sigira ni Masaba ye\nn'a y'a ka kuma fɔ a ɲana?\nJɔn le y'a ye k'a lamɛn kosɔbɛ k'a faamu?\nMasaba ka dimi\n19«Sanfɔɲɔba dɔ wilila!\nMasaba ka dimi lo.\nA fariyara ka kɛ fununfunun ye\n20Masaba ka dimi nin tena ban\nn'a m'a sago kɛ k'a dafa.\nLoon dɔ, aw ben'a faamu ka gwɛ.\n21Ne ma kira nunu ci dɛ!\nU do b'a la ka boliboli.\nNe ma kuma u fɛ,\nu do b'a la ka kiraya kɛ.\n22N'u tun sigira ni ne ye ka n ka kuma mɛn,\nu tun bena o fɔ n ka mɔgɔw ye.\nO la, olu tun bena u ka sirajuguw bila,\nani k'u ka kɛwalijuguw dabila.»\nMasaba be yɔrɔ bɛɛ\n«Ne ye Ala ye min be yeli kɛ yɔrɔsurun na dama wa?\nAyi, ne ye Ala ye min be yeli kɛ yɔrɔjan na fana.\n24Adamaden mana dogo yɔrɔ o yɔrɔ,\nne ɲaa b'a la.\nNe be sankolo ni dugukolo yɔrɔ bɛɛ la!\nSumankisɛ n'a ɲaga\n25«Kira minw be galon tigɛra ne tɔgɔ la, ne b'u ka fɔta mɛnna. U ko: ‹Ne sikora, ne sikora!› 26Miiriya nin ben'a to kira nunu kɔnɔ fɔɔ tuma jumɛn, olu minw be galonkiraya kɛ k'u ka miiriyakolon fɔ? 27U b'o siko minw lakalila ɲɔgɔnw ye, u b'a fɛ k'a kɛ n ka mɔgɔw ka ɲinɛ ne kɔ, i ko u faaw tun ɲinɛna ne kɔ cogo min na *Baali kosɔn. 28Ni kira min sikora, o k'a ka siko lakali. Ni mɔgɔ min ye ne ka kuma mɛn, o k'o fɔ ka tilen.\nSumankisɛ n'a ɲaga be se ka jati kelen ye wa?\n29Ne ka kuma te i ko tasuma wa?\nA te i ko marito min be kabakuru ci wa?\nNe Masaba le ko ten!»\n30Masaba ko: «O le y'a to ne be wili kiraw kama. Olu minw be ne ka kuma namara u ni ɲɔgɔnw cɛ. 31Ne bena wili kiraw kama. Olu minw b'u daa diya gwansan k'u ka kuma ye ne ta ye. Ne Masaba le ko ten! 32Kira minw b'u ka sikokolonw kiraya kɛ, ne bena wili olu kama. Ne Masaba le ko ten! Olu minw be siko nunu lakali ka ne ka mɔgɔw lafili n'u ka galonw n'u ka yɛrɛboɲa ye. Ne m'u ci dɛ! Ne ma sira fana di u ma. U te foyi ɲa mɔgɔ nunu ye. Masaba le ko ten!\nMasaba ka doni\n33«Ni mɔgɔ nunu, walima kira dɔ, walima sarakalasebaga dɔ y'i ɲininga ko: ‹Masaba ka doni ye mun le ye?›, i ka u jaabi ko: Masaba ko: ‹Aw le ye ne Masaba ka doni ye. O la, ne bena aw fili!› 34Ni kira min, walima sarakalasebaga, walima mɔgɔ wɛrɛ man'a fɔ ko: ‹Masaba ka doni ye mun ye?› N bena o tigi n'a ka soo ɲaa gwan. 35Aw ka ɲi ka to k'a fɔ aw ni ɲɔgɔn cɛ ko: ‹Masaba ka jaabi ye jumɛn ye?› Walima: ‹Masaba ye mun le fɔ?› 36Nga, aw man kan k'a fɔ tugu ko Masaba ka doni. Aw kelen kelen bɛɛ ka kuma le ye aw ka doni ye, bari aw be Ala ka kuma kɔrɔ yɛlɛma, Masaba, Setigi, an ka Ala. 37Kira ka kan ka ɲininga ni min ye, o filɛ: ‹Masaba y'i jaabi ko di?› Walima: ‹Masaba ye mun fɔ?› 38Nga n'aw tora k'a fɔ: ‹Masaba ka doni›, k'a sɔrɔ ne y'aw lasɔmi ko aw kan'o fɔ, 39ne bena aw ɲun i n'a fɔ doni, k'aw fili fɔɔ yɔrɔjan ka bɔ n ɲakɔrɔ! Aw ni dugu nin bɛɛ, ne tun ye min di aw n'aw faaw ma. 40Ne bena maloya bila aw kunna min tena ban ka ye. Aw kuun surunnin na to tuma bɛɛ. Mɔgɔw tena ɲinɛ min kɔ.»


Yezu be murukucɛ dɔ ka jurumuw yafa a ma | Yezu ka ɲɛnamaya\n“I ka hakɛw yafara”\nMATIYO 9:1-8 MARIKI 2:1-12 LUKA 5:17-26\nYEZU BE MURUKUCƐ DƆ KA JURUMUW YAFA ANI A B’A KƐNƐYA\nSisan, mɔgɔw ye Yezu koo mɛn yɔrɔ bɛɛ. Mɔgɔ caaman tagara a nɔfɛ fɔɔ yɔrɔ lakolonw na walisa k’a ka kalan lamɛn ani k’a ka kabakow ye. Nka, tile damanin kɔ, Yezu kɔsegira Kapɛrnaum, Galile baji daa la. A bena a ka baara fanba kɛ o yɔrɔ lo la. Dugumɔgɔw y’a mɛn ko a kɔsegira ka na ani o kibaro jɛnsɛnna yɔrɔ bɛɛ joona joona. O kama, a be boon min kɔnɔ, mɔgɔ caaman tagara a fɛ o yɔrɔ la. U dɔw ye Fariziɲɛw ani sariya karamɔgɔw ye, minw bɔra Galile ani Zude mara yɔrɔw bɛɛ la, hali Zeruzalɛmu yɛrɛ.\n“Jamaba tagara lajɛn a fɛ fɔɔ lɔyɔrɔ dɛsɛra, hali kɛnɛma boon daa la. Yezu tun be Ala ka kuma fɔra u ye.” (Mariki 2:2). Sisan, koo kabakoman dɔ bena kɛ o yɔrɔ la. O ben’a yira an na ko see be Yezu ye ka adamadenw ka tɔɔrɔko sababu ban. A ye mɔgɔ minw sugandi, see b’a ye k’u kɛnɛya.\nKa Yezu to a be mɔgɔw kalanna boon dɔ kɔnɔ min fanin lo jama na, mɔgɔ naani tagara a fɛ ni muruku dɔ ye dilan kan. U tun b’a fɛ Yezu k’u tericɛ kɛnɛya. Nka “u tun te se ka gwɛrɛ Yezu la jama kosɔn.” (Mariki 2:4). Miiri k’a filɛ o koo y’u jigi tigɛ cogo min na. U yɛlɛla o boon sanfɛ ka woo dɔ bɔ. O kɔ, u ye muruku n’a ka dilan lajigi boon kɔnɔ o woo fɛ.\nYala Yezu dimina sabu u y’a lalɔ a ka kuma na wa? Ayi dɛ! O cɛɛw ka limaniya y’a kabakoya ani a y’a fɔ o murukucɛ ye ko: “I ka hakɛw yafara.” (Matiyo 9:2). Nka, Yezu be se ka jurumuw yafa tiɲɛn tiɲɛn na wa? Sariya karamɔgɔw ni Fariziɲɛw kɔni ma sɔn o la. U y’a fɔ u kɔnɔ ko: “Mun na cɛɛ nin be kuma ten, . . . a be Ala tɔgɔ cɛn, . . . jɔn le be se ka mɔgɔ ka hakɛw yafa ni Ala kelen tɛ.”—Mariki 2:7.\nYezu y’u ka miiriyaw lɔn minkɛ, a y’a fɔ u ye ko: “Mun na aw be miiri ten? K’a fɔ muruku ye ko: ‘I ka hakɛw yafara,’ walima k’a fɔ a ye ko: ‘Wili k’i ka dilan ta ka taama,’ o kuma fila la, jumɛn fɔ ka nɔgɔ?” (Mariki 2:8, 9). Yezu tun bena na saraka min kɛ, a tun be se ka basigi o kan k’o cɛɛ ka jurumuw yafa.\nO kɔ, Yezu y’a yira jama la ani minw tun b’a kɔrɔfɔra, ko see b’a ye ka jurumuw yafa k’a to dugukolo kan. A y’a ɲɛsin murukucɛ ma k’a fɔ a ye ko: “N b’a fɔ i ye, wili k’i ka dilan ta ka taga soo.” O yɔrɔnin bɛɛ, cɛɛ wulila k’a ka dilan ta ka bɔ bɛɛ ɲɛɛ na. Bɛɛ kabakoyara! U ye Ala tando k’a fɔ ko: “An ma nin ɲɔgɔn ye abada!”—Mariki 2:11, 12.\nAn k’a kɔrɔsi ko Yezu y’a yira ko jurumuw lo b’a to mɔgɔ be bana ani ko jurumuw yafali be na ni kɛnɛya ye. Bibulu b’a yira ko an bɛnba Adama ye jurumu kɛ. O kama, an bɛɛ y’o jurumu sɔrɔ cɛɛn ye. A nɔfɛkow kɛra bana ni saya ye an fɛ. Nka Ala ka Masaya tuma na, mɔgɔ minw be Ala kanu ani k’a sago kɛ, Yezu bena olu bɛɛ ka jurumuw yafa u ma. O la, bana bena ban pewu.—Ɔrɔmukaw 5:12, 18, 19.\nMun lo ye Yezu lasun ka murukucɛ dɔ kɛnɛya Kapɛrnaum?\nO cɛɛ sera fɔɔ Yezu fɛ cogo di?\nO maana b’an dɛmɛ ka mun lo faamu jurumu ni bana koo la? O be jigiya juman di an ma?\nA ci dɔ ma A ci dɔ ma “I ka hakɛw yafara”\njy sap. 26 ɲɛɛ 66-67


Mas 2nan Introduction AKKDC08 - Bible Search\nMas fɔlɔ 22 Mas 2nan 1\nMas 2nan int\nIsirayɛlidenw ka jamana tilanna ka kɛ fila ye. Masacɛw ka kitabu filanan be taga ɲa k'o mara fila nunu ka koo le fɔ, o min ye Isirayɛli ni Zuda maraw koo ye. Kitabu filanan nin, ani fɔlɔ bɛɛ tun ka kan ka kɛ sɛbɛ kelen ye. Koo fɔta nunu tun tena se ka kun sɛbɛ kelen kɔnɔ minkɛ, o la, u y'u tilan.\nMasacɛw ka kitabu filanan nin tilannin lo yɔrɔ fila.\nIsirayɛlidenw ka mara fila nunu koo be sɔrɔ yɔrɔ fɔlɔ kɔnɔ (1—17). Isirayɛli mara, o min be kɔgɔdugu ɲafan fɛ, Asirikaw nana o mara mɔgɔw minɛ saan 722 sanni Yezu Krista ka wolo. O y'u ka masadugu Samari ci, k'a kɔnɔ mɔgɔw minɛ ka taga n'u ye Asiri jamana na.\nMara min be jamana worodugu ɲafan fɛ, ale ka koo be sɔrɔ a tilan filanan kɔnɔ (18—25), o mara nin sera ka to yen fɔɔ ka na se saan 586 sanni Yezu Krista ka wolo. O waati la, Babilɔni masacɛ Nabukodonozɔri nan'u datugu, k'u ka masadugu Zeruzalɛmu ci, k'a kɔnɔ mɔgɔw caaman minɛ ka taga n'u ye Babilɔni jamana na. Nga, o waatigwɛlɛn nin nɔgɔyatuma na, masa min tun minɛna ka taga, Babilɔnikaw ye sira di ale ma k'a bɔ kaso la.\nIsirayɛli ni Zuda maraw cɛnna kuun min na, kitabu nin b'o yira an na. Ala ye kira caaman ci k'u lasɔmi. Nga, u n'u ka masaw ma sɔn ka mɛnni kɛ. Zeruzalɛmu dugu ciko kɛra koba ye Isirayɛli jama ka koo la kosɔbɛ. Kitabu nin b'a yira an na ko: «O koo nunu tun kɛra Zeruzalɛmu ni Zuda mara la, Masaba ka dimi kosɔn...» (24.20)\nKira Eli be masacɛ Akazi jalaki 1.1-18\nElize be kɛ kira ye 2.1—8.15\nIsirayɛli ni Zuda maraw ka masayako 8.16—16.20\nSamari dugu minɛko 17.1-41\nEzekiyasi ka masaya, ani Asirikaw ka koo 18.1—20.21\nManase ni Amɔn ka juguya 21.1-26\nMasacɛ Zoziyasi be sariyasɛbɛ kalan 22.1—23.30\nZuda mara masaw laban 23.31—24.20\nZeruzalɛmu ciko ni jama minɛko 25.1-30


Kor fɔlɔ Introduction AKKDC08 - Bible Search\nƆrɔ 16 Kor fɔlɔ 1\nKor fɔlɔ int\nPɔli ka cidenya taama filanan na, a ye saan kelen ni tilan kɛ Girɛkiw ka duguba dɔ la min tɔgɔ ko Korɛnti. A ye mɔgɔ minw sɔrɔ Krista ye o yɔrɔ la, olu caaman tun ye josɔnlaw ye. A ye bataki nin ci olu le ma, waasa k'u hakili sigi.\nPɔli tun kɔnna ka baara kɛ Zuwifuw ka kalanbɔn na Korɛnti. Krista ka jama min tun be Korɛnti, u fangaba bɛɛ tun ye fantanw lo ye. Tuma min na Pɔli tun be yen, a tun be fani gwilimanw lo dan.\nKorɛntikaw ka koo tun ye Pɔli hakili ɲagami. Bari ɲɔgɔnwoloma ani miiriya wɛrɛ tun donna u la, farali fana tun be u cɛ. A y'o fɔ u ye, ani ka furu koo gwɛya u ye fana, ka fara josɔnsogo koo kan. A y'a gwɛlɛya u ye k'u ka to siraɲuman kan. A b'u hakili sigi k'a yira u la ko Ala lo be see di mɔgɔ ma.\nPɔli b'a yira u la ko kanuya be mɔgɔw cɛ gwɛlɛya bɛɛ ban.\n«A be koo bɛɛ yafa, a be la bɛɛ la, a be la koo bɛɛ la, a be koo bɛɛ muɲu. Daan te kanuya la. Kiraya bena ban, kaan wɛrɛ fɔ bena dabila, lɔnniya fana bena ban.» (13.7-8)\nKakalaya min be kɛ u fɛ, ani josɔnko, a b'u sɔngɔ o la. A b'a fɔ u ye k'u fari ye Ala boɲafɛn lo ye, ko kakalaya ta tɛ. A be ladiliw di furubagaw ani furubaliw ma. A b'a fɔ u ye fana ko dumuni te mɔgɔ nɔgɔ.\nPɔli ka foli n'a ka ladili 1.1-9\nMɔgɔw ka kan ka bɛn 1.10—4.21\nMɔgɔw cɛra koow 5.1—7.40\nAla kelen lo ka kan ni boɲa ye 8.1—11.1\nAla boɲacogo ani Krista ka jama taamacogo 11.2—14.40\nKrista sera saya kɔrɔ 15.1-58\nKa dɛsɛbagatɔw dɛmɛ 16.1-4\nPɔli ka dugutaga 16.5-12\nPɔli ka foli laban 16.13-24


Ɔrɔ 11 AKKDC08 - Ne be n yɛrɛ ɲininga k'o tuma na, Ala - Bible Search\nƆrɔ 10 Ɔrɔ 12\nAla ma Isirayɛlidenw fili\n1- Ne be n yɛrɛ ɲininga k'o tuma na, Ala y'a ka Isirayɛli jama fili wa? Ayi dɛ! Ne fana y'u dɔ ye, Ibrayima deen dɔ, ka bɔ Bɛnzamɛn kɔmɔgɔw la. 2Ala m'a ka jama bila. N'aw be Ala ka kuma kalan Eli koo fɔra yɔrɔ min na, a ye Ala daali Isirayɛlidenw ye cogo min na, aw m'o faamu wa? 3- A ko: «Matigi, u y'i ka kiraw faga k'i ka sarakabɔyɔrɔw bɛɛ cɛn, ne kelenpe le tora, u fana b'a fɛ ka ne faga.» 4- Nga Ala y'a jaabi ko di? A y'a fɔ a ye ko: «Ne ye mɔgɔ waa wolonwula (7 000) mara ne yɛrɛ ye, olu minw ma u kunbiri gwan *Baali kɔrɔ.» 5O cogo la, bii fana dɔw be yen minw kɛra u tɔɔ ye, Ala ye nɛɛma kɛ minw ye k'u woloma. 6Nga ni wolomani nin be kɛ Ala ka nɛɛma barika la, kɛwali niin t'o la tugu, n'o tɛ, o te kɛ nɛɛmako ye tugu. 7An bena mun le fɔ? Isirayɛlidenw tun be fɛɛn min ɲinina, u m'a sɔrɔ, nga minw wolomana, olu y'a sɔrɔ, tɔɔ nunu dusu gwɛlɛyara 8- ka kɛɲɛ ni Ala ka kuma ye ko:\n«Ala y'u kɛ hakilitanw ye,\nka ɲaa d'u ma, u te se ka yeli kɛ ni minw ye,\nka tulo d'u ma, u te se ka mɛnni kɛ ni minw ye\nfɔɔ ka na se bii ma.»\n9Masacɛ Dawuda fana y'a fɔ ko:\n«U ka dumuni ka kɛ jaan ye u fɛ,\na ka kɛ u minɛjɔ ye.\nA ka kɛ u ka seen talonfɛn ye,\nka kɛ u ka baarajugu sara ye!»\n10- Ko: «U ɲaaw ka dibi, u kana yeli kɛ.\nA kɛ u birinin be to tuma bɛɛ.»\nZuwifu ni siya wɛrɛw ka koo\n11Ne be n yɛrɛ ɲininga tugu ko Isirayɛlidenw talonna ka ben minkɛ, u bena to ten wa? Ayi dɛ! Nga u filila, o le y'a to siya wɛrɛw sera ka kisili sɔrɔ, o fana kɛra sababu ye ka keliya don Isirayɛlidenw dusu la. 12N'u ka filiko kɛra diɲɛ ka hɛrɛ sɔrɔ sababu ye, ani u ka dɛsɛko ka kɛ siya wɛrɛw ka nafa ye, n'u nana segi Ala ma pepewu, o bena kɛ hɛrɛ ye kosɔbɛ.\n13Ne b'o fɔ aw siya wɛrɛw ye, ne cira ka baara kɛ aw le ye, ne be boɲa la o baara nin kan, 14waasa ka keliya wili ne ka siya dusu la, janko dɔw ka se ka kisi u cɛma. 15Ala y'u bila gɛrɛfɛ minkɛ, n'o le kɛra sababu ye diɲɛ mɔgɔw sera ka bɛn ni Ala ye, u ka kɔsegiko ka bɛn ni Ala ye, o tena kɛ i n'a fɔ mɔgɔ le sara ka kunun wa?\n16Sumankun fɔlɔ min mɔna, n'o dira Ala ma, o b'a yira ko a tɔɔ bɛɛ be kɛ Ala ta ye. Ni yiri lili ka ɲi, yiri bolow ka ɲi.c 17Isirayɛlidenw be i n'a fɔ olivuyiri min tutunin bɛ foro kɔnɔ, aw siya wɛrɛw be i n'a fɔ waga kɔnɔ ta. U ye foro kɔnɔ ta bolo dɔw tigɛ, k'aw ta ka nɔrɔ o nɔɔ na janko aw ka nɛɛma sɔrɔ o juu fɛ. 18O kama, i kana i yɛrɛ boɲa, ka bolo tigɛninw lɔgɔbɔ bari i te yiri juu ye, i ye bolo le ye. 19I be se k'a fɔ fana ko bolo dɔ nunu tigɛra waasa i ka se ka nɔrɔ juu la. 20O ye tiɲɛ ye, olu tigɛra u ka lanabaliya le kama, aw nɔrɔla lanaya le barika la. O la, aw kana aw yɛrɛ boɲa, aw ka siran le. 21Bari ni Ala ma se ka makari yiribolo kɔrɔman nunu na, aw ta tena kɛ ten fana wa? 22Aw ka Ala ka ɲumanya n'a ka fariyako filɛ, a fariyara Isirayɛlidenw ma olu minw benna, ani a ɲana aw ma. Fɔɔ aw nɔrɔnin ka to a la, n'o tɛ aw bena tigɛ i n'a fɔ dɔ nunu. 23Olu fana, n'u ma to u ka lanabaliya la, u niin bena don tugu, bari see be Ala ye k'u niin don. 24Aw minw ye siya wɛrɛw ye, n'aw niin donna, minw tun ye siya nin yɛrɛ ye n'u niin bɔra, olu ka kɔsegi ka don, o be kɛ baasi ye wa?\nIsirayɛlidenw bɛɛ bena kisi\n25N balimaw, ne t'a fɛ aw ka to kodogonin nin faamubaliya la, janko aw kana aw yɛrɛ jati kolɔnbagaw ye. Isirayɛliden dɔw bena to u ka dusugwɛlɛya la fɔɔ siya tɔw ka donyɔrɔ sɔrɔ Ala fɛ.d 26- O cogo la fana, Isirayɛlidenw bɛɛ bena kisi, i ko a fɔra Ala ka kuma na cogo min na ko:\n«Min bena mɔgɔw hɔrɔnya,\nale bena bɔ *Siyɔn dugu kɔnɔ,\na ben'a kɛ Yakuba kɔmɔgɔw be siran Ala ɲa.»\n27- «Ni ne y'u ka hakɛw yafa u ma tuma min na,\no le ben'a yira ko ne bɛnna ni olu ye.»\n28Kibaru diman faan fɛ, u kɛra Ala juguw ye, o kɛra aw siya wɛrɛw ka dagamu ye, nga Ala ka wolomani faan fɛ, u koo ka di Ala ye u faaw kosɔn, 29bari ni Ala ye fɛɛn min di, a t'o minɛ tugu, n'a ye weleli kɛ, a t'o yɛlɛma. 30Fɔlɔfɔlɔ, aw tun te Ala ka kuma bato, sisan olu t'a bato, o le y'a to Ala makarila aw la. 31Olu banna k'a ka kuma bato sisan, o le y'a to a makarila aw la. A makarila aw la cogo min na, a bena makari olu la ten fana. 32Bari Ala ye mɔgɔ bɛɛ to u ka murutili la, janko a ka se ka makari u bɛɛ la.\n33- Ala dafanin lo, hakilitigiya ni lɔnniya la!\nMɔgɔ te se k'a ka kolatigɛninw faamu,\na ka koo fana te se ka faamu.\n34- A fɔra Ala ka kuma na ko:\n«Jɔn le ye Matigi ka miiriya lɔn?\nWalima jɔn le kɛr'a ladibaga ye?»\n35- Walima: «Jɔn le kɔnna ka Ala sɔn,\na ka sɔrɔ k'o sara?»\n36- Bari fɛɛn bɛɛ bɔra ale lo la,\nale lo y'u bɛɛ dan,\nu kɛra a ta ye.\nBoɲa ka la ale kan tuma bɛɛ la! Amiina.


Piy fɔlɔ 2 AKKDC08 - O la, aw ka namarakow bɛɛ dabila, - Bible Search\nPiy fɔlɔ 1 Piy fɔlɔ 3\nPiy fɔlɔ 2\n1O la, aw ka namarakow bɛɛ dabila, ni kɔnɔ fila fila koo, ni ɲagoya, ani kumajugu, ni kojugu sifa bɛɛ. Aw ka faran o bɛɛ la. 2Siin ka di denɲɛnin ye cogo min na, Ala ka kuma fana ka kɛ aw fɛ ten janko aw ka kɔgɔ ka kisi,\n3- «bari aw y'a ye ko Matigi ka ɲi.»\nKrista ka jama\n4Aw ye gwɛrɛ Matigi la ale min ye Kabakuru ɲanaman ye. Mɔgɔw banna ale min na i n'a fɔ bonlɔbagaw be ban kabakuru dɔ la cogo min na. Nga Ala y'a woloma, a koo ka gwɛlɛ a ma. 5O la, aw be kɛ a bɔɲɔgɔnko kabakuru ɲanamanw ye, minw bena kɛ ka Nii Senuman ka soo lɔ, ani ka kɛ sarakalasebagaw ye, k'aw yɛrɛ di Ala ma Yezu Krista barika la. O ka d'a ye. 6- Bari a fɔra Ala ka kuma yɔrɔ dɔ la ko:\n«Ne Ala yɛrɛ ye kabakuru barikaman min woloma,\nn b'o bila *Siyɔn.\nNi mɔgɔ o mɔgɔ y'a jigi la o kan,\no tigi tena malo abada!»\n7- Ayiwa, aw minw lara Yezu la, ale kɛra kabakuru nafaman ye aw fɛ. Nga minw ma la a la, olu fɛ,\n«bonlɔlaw banna kabakuru min na,\no nana kɛ kabakuru barikaman ye,\nboon nɔnkɔn ta,»\n«a kɛra u talonkabakuru ye,\nani u ben farakuru.»\nU be talon a la, bari u ma la a ka kuma na. O le tun ka kan n'u ye.\n9- Nga aw kɔni, aw wolomana ka kɛ Setigi Ala ka sarakalasebagaw, ni siya senuman ye. A y'aw sama ka bɔ dibi la k'aw bila a ka kɛnɛba la janko aw k'a ka ɲumanya koo fɔ. 10- Fɔlɔ la, aw tun te Krista ka jama ye, nga sisan, aw kɛra a ka jama ye. A tun te makari aw la ka kɔrɔ, nga sisan, a makarila aw la.\nAw taamacogo ka ɲa\n11Ne teriɲumanw, aw minw ye tɛmɛbagaw ye diɲɛ na, n b'a ɲini aw fɛ, ko aw k'aw yɛrɛ kɔlɔsi nigɛjuguw ma minw ni Ala ka koo te bɛn dɛ! 12O la, aw taamacogo ka ɲa Alalɔnbaliw cɛma, waasa hali n'u ko u bena aw tɔgɔ cɛn, aw ka kɛwaliɲumanw ka kɛ sababu ye u be Ala tanu a nalon na.\n13Aw k'aw yɛrɛ majigi diɲɛ faamaw bɛɛ ye Matigi kosɔn. Aw k'aw yɛrɛ majigi jamanatigi ye bari jamana ka koo be ale lo bolo. 14An'a ka lasigidenw ye, bari olu ye see sɔrɔ a fɛ ka kojugukɛlaw ɲaa gwan, ka koɲumankɛlaw kunnawolon. 15Ala sago ye nin ye: Aw ka koɲuman kɛ, o la, kofaamubaliw tena kumayɔrɔ sɔrɔ. 16Aw ka taama hɔrɔn taamacogo la, aw kana aw ka juguya dogo o hɔrɔnya nin jukɔrɔ. Nga aw ka kɛ Ala ka baarakɛlaw ye. 17Aw ka mɔgɔ bɛɛ boɲa, k'aw balimaw kanu, ka siran Ala ɲa, ka masa boɲa.\nBaaradenw k'u yɛrɛ majigi u kuntigiw ye\n18Ayiwa baaradenw, aw k'aw yɛrɛ majigi sɔbɛ la aw kuntigiw ye. Kuntigi minw ye mɔgɔɲumanw ye ni minw sabalinin lo, aw kana aw yɛrɛ majigi olu dama ye, nga minw ka fari, aw k'aw yɛrɛ majigi olu fana ye. 19Mɔgɔ man kan ni tɔɔrɔ min ye, n'a b'o muɲu, o ka ɲi kosɔbɛ Ala ɲakɔrɔ. 20N'u b'i bugɔra bari i ye hakɛ kɛ, kunkɔrɔta jumɛn le b'o tɔɔrɔ muɲuli la? Nga n'u b'i tɔɔrɔla k'a sɔrɔ i ye koɲuman kɛ, i do be o muɲuna Ala kosɔn, o ka ɲi kosɔbɛ. 21Ala y'aw wele o yɛrɛ le kama. Bari Krista fana tɔɔrɔla aw kosɔn. A ye wale yira aw la, aw ka kan k'a nɔɔ ta.\n22- «A ma hakɛ kɛ ka ye,\nnamarakuma si ma bɔ a daa la ka ye.»\n23- U tun y'a nɛni tuma min na, a ma sɔn k'u nɛni. U tun b'a tɔɔrɔla tuma min na, a ma kumajugu fɔ u ye. Nga, a y'a ta to Ala ma dɔrɔn, ale min be kiti tigɛ ka tilen. 24- A y'an ka hakɛw bɛɛ ta a yɛrɛ kunna lɔgɔ kan, waasa anw kana kɛ hakɛw ka bila la tugu, an ka taamacogokura ta min tilennin lo. Bari aw kɛnɛyara a ka jolidaw sababu la. 25- Bari aw tun be i ko sagaw, minw be yaalala u kunfɛ, nga sisan, aw ɲaa yɛlɛmana ka sin aw dɛndɛbaga ma, min ye aw Kɔlɔsibaga ye.


Zud 9 AKKDC08 - Waati min na u tun be wusulan jɛnina - Bible Search\nZud 8 Zud 10\nZuditi ka dalili\n1Waati min na u tun be wusulan jɛnina saraka ye wulafɛ Zeruzalɛmu, Ala ka boon kɔnɔ, o waati kelen na, Zuditi y'a kunbiri gwan k'a ɲaa biri duguma, ka bugurigwɛ kɛ a kuun na, ani a ka dusukasifani tun be ye, a tun ye min don a ka faniw jukɔrɔ. A y'a kaan kɔrɔta ka Matigi dali ko: 2«Matigi, i ye ne bɛma Simeyɔn ka Ala ye. E le tun ye murujan don a bolo janko a k'a dimi bɔ siya wɛrɛw la minw tun lara n'a dɔgɔmuso ye fanga la. U tun y'a ka fani bɔ k'a dɔgɔya, u y'a ka fani bɔ fɔɔ ka se a maloyayɔrɔ ma.e U ye koo kɛ, i tun ko min man kan ka kɛ. 3O le kosɔn, i y'u ka ɲamɔgɔw faga, u tun ye sunguru nigɛ k'a maloya dilan min kan, u fana nigɛra, k'u joli bɔn o kan. I ye jɔɔnw n'u kuntigiw faga ɲɔgɔn fɛ, ka masaw faga u ka masasigilanw kan. 4I y'a to u juguw y'u musow minɛ ka taga n'u ye, u ka sunguruw bilara jɔnya la. U bololafɛnw bɛɛ donna siya bolo, min koo ka d'i ye, u k'o tilan ɲɔgɔn cɛ, minw tun b'i sago kɛ teliya la n'u dusu bɛɛ ye. U tun ma sɔn nɔgɔtɔya ma u somɔgɔw cɛma fewu, o le kosɔn, u ye dɛmɛ ɲini i fɛ.\n«Ee Ala, ne ka Ala, i ka ne jaabi, ne min cɛɛ te sii la tugu. 5Bari koo minw kɛra fɔlɔ la, ni minw be kɛra sisan, ani min bena kɛ sini, e le y'o bɛɛ latigɛ. Fɛɛn be cogo min na sisan, ni min bena kɛ sini, o ye i sago ye. I tun ye koo minw latigɛ, o le kɛra. 6A kɛra i ko i ka kolatigɛninw ye kɛta ye ka ban. I ka kokɛtaw bɛɛ labɛnnin lo, i bena fɛɛn min latigɛ, i b'o lɔn ka ban. 7A filɛ, Asirikaw nana ni fanga ye, u y'u yɛrɛ boɲa u ka soow n'u ka sotigiw kosɔn, u fanin be u yɛrɛ la u ka kɛlɛden sennatigiw kosɔn. U jigi lanin be nigɛkunbɛnnan ni taman, ani toon ni bɛrɛbonnanw le kan. U m'a lɔn ko i ye Matigi ye, ko i be se kɛlɛ la.\n8«I tɔgɔ ko Matigi. I k'u barika ban i ka sebagaya barika la, k'u ka fanga cɛn i ka dimiba kosɔn. Bari u y'a latigɛ k'i ka yɔrɔ senumanw nɔgɔ, ka fanibugu nɔgɔ, i be yɔrɔ min na i ka nɔɔrɔ kɔnɔ, ani k'i ka sarakabɔyɔrɔ ci ni nigɛfɛnw ye. 9I k'u ka yɛrɛboɲa filɛ! I dimi bɔ u la! Cɛɛ te ne min fɛ tugu, i ka barika don ne la janko ne ye koo min latigɛ, ne ka se k'o kɛ. 10Tɛmɛ ne ka namarakumaw fɛ ka jɔɔn n'a kuntigi faga. Muso sababu la, i k'u ka hakilinataw bɛɛ cɛn, u b'u yɛrɛ boɲa minw kama. 11Bari i ka fanga te bɔ mɔgɔw ka caya la, i ka sebagaya te sɔrɔ fangatigiw fɛ. I ye mɔgɔmajigininw ka Ala le ye, ni fantanw dɛmɛbaga, i be barikatanw mara. Mɔgɔ te minw fɛ, e b'olu mara, ka mɔgɔ jigitigɛninw kisi. 12Ɔnhɔn tiɲɛ na, ne faa ka Ala, Isirayɛli faso ka Ala, sankolo ni dugukolo kuntigi, jii danbaga, ele, danfɛn bɛɛ ka masacɛ, ne ka dalili minɛ. 13I bɛnna ni mɔgɔ minw ye, mɔgɔ minw ye kojuguba latigɛ olu kama, n'i ka soo senuman, ani Siyɔn kulu, n'i ka mɔgɔw ka jamana kama, i k'a kɛ ne ka namarakuma ka se u kɔrɔ k'u faga. 14A yira i ka mɔgɔw bɛɛ la, ni siyaw bɛɛ, ko i ye Ala ye, ko see b'i ye, ko fanga bɛɛ b'i fɛ, ko fɛɛn wɛrɛ si tɛ janto Isirayɛlidenw na ni ele yɛrɛ tɛ.»


Mal 3 AKKDC08 - Ayiwa, Masaba, Setigi ko: «N bena n ka - Bible Search\nMal 2 Tob int\n1- Ayiwa, Masaba, Setigi ko: «N bena n ka ciden ci, a ka sira labɛn n ɲa. Aw be Matigi min yɔrɔ ɲinina, ale bena bari ka don a batoso kɔnɔ. Ciden min bena jɛnɲɔgɔnya koo fɔ, aw be min fɛ, o natɔ filɛ!»\n2- Jɔn bena se ka lɔ a nalon na? Jɔn bena se ka lɔ seen kan a bɔlon na? Bari, a bena kɛ i n'a fɔ numucɛ ka faan tasuma, i n'a fɔ fanikobaga ka safina. 3A bena sigi ka nɔgɔ bɔ i n'a fɔ warigwɛbaarabaga. A bena sarakalasebaga Levi kɔmɔgɔw saniya i n'a fɔ warigwɛbaarabaga ni sanufagala b'a kɛ cogo min na k'u nɔgɔ bɔ. Olu le bena sarakaw di Masaba ma cogo bɛnnin na. 4O tuma na, Zeruzalɛmukaw ni Zuda mara mɔgɔw ka sarakaw bena diya Masaba ye i n'a fɔ fɔlɔtaw, i n'a fɔ saan tɛmɛnin taw.\n5Masaba, Setigi ko: «Ne bena gwɛrɛ aw la kiti kama. Ne bena teliya ka lagwɛlikɛla le jalaki, ni ɲamɔgɔyakɛlaw ni minw be kali ka sɔrɔ tiɲɛ tɛ, ni minw be baaradenw namara, ani minw be firiyamusow, ni falatɔw, ni lonanw tɔɲɔ n'u te siran ne ɲa, ne bena olu bɛɛ jalaki.»\n6Masaba ko: «Tiɲɛ na, ne cogo te yɛlɛma. Aw fana be Yakuba ka denya la kudayi.a 7K'a ta aw faaw ka tile ma, aw kɔni ma sɔn ka nɔrɔ ne ka fɔta la k'a bato. Aw ye kɔsegi ne ma, ne bena sɔn aw ma. Aw b'a fɔ ko: ‹An bena kɔsegi i ma cogo di?› 8Adamaden be se ka Ala namara wa? K'a sɔrɔ aw be ne namara. Nga aw b'a fɔ ko: ‹An b'i namara cogo di?› Aw be n namara jaka ni sarakaw la. 9Aw be ne namara minkɛ, o la, danga b'aw kan, aw ka siya bɛɛ. 10- Aw ye na ni jakaw bɛɛ dafaninw ye n batoso nafolo marayɔrɔ la, waasa dumuni ka sɔrɔ n ka soo kɔnɔ. Aw ka ne kɔrɔbɔ ten k'a filɛ. Ne Masaba, Setigi le ko ten. Ni ne tena sankolo dayɛlɛ, n ka hɛrɛ ka jigi aw kan kosɔbɛ. 11Ne bena suman cɛnfɛnw bali, u tena aw ka foro kɔnɔ sumanw cɛn tugu, *ɛrɛzɛnsun denbaliw tena sɔrɔ aw ka foro kɔnɔ tugu. Ne le ko ten. 12Siyaw bɛɛ ben'a fɔ ko aw dagamuna. Bari aw ka yɔrɔ bena kɛ hɛrɛyɔrɔ ye.» Masaba, Setigi ko ten.\nMɔgɔtilenninw bena kisi\n13Masaba ko: «Aw be minw fɔra ne ka koo la, o ka jugu. Aw be tila k'a fɔ ko: ‹An ye mun le fɔ ɲɔgɔnw ye i ka koo la?› 14Aw b'a fɔ ko: ‹Ka baara kɛ Ala ye, tɔnɔ t'o la. An y'a ka kuma bato, ka taama Masaba, Setigi ɲakɔrɔ dusukasi la, an ye tɔnɔ jumɛn sɔrɔ o la? 15An be se k'a fɔ sisan ko yɛrɛboɲalaw dagamunin lo. Kojugukɛlaw ka hɛrɛ be taga ɲa yɛrɛ. U be Ala darabɔ, nga u do be bɔ!› »\n16O tuma na, mɔgɔ minw tun be siran Masaba ɲa, olu le tun be kumana ɲɔgɔn fɛ. Nga Masaba y'a tulo malɔ u ka kuma na, k'a janto a la. Kitabu dɔ sɛbɛnna Masaba ɲana k'a ɲasiranbagaw koo fɔ, minw b'a tɔgɔ boɲa.\n17Masaba, Setigi ko: «Ne be loon min labɛnna, u bena kɛ ne niyɔrɔ ye o loon na. Deen min be baara kɛ a faa ye, a faa be makari a la cogo min na, ne bena makari u la ten. 18O la, faranfasi min be mɔgɔtilennin ani mɔgɔjugu cɛ, aw bena o lɔn. Min be baara kɛ ne Ala ye, ani min te baara kɛ ne ye, faranfasi min b'u cɛ, aw bena o lɔn. 19Loon nin setɔ filɛ, a gwannin be i n'a fɔ dibi. A bena yɛrɛboɲalaw ni mɔgɔjuguw bɛɛ jɛni i n'a fɔ biin. Ne Masaba, Setigi ko ten. U lili tena to, sankofɛrɛ u furaburu! 20Aw minw be siran ne ɲa, hɔrɔnya tile bena bɔ, funteni min be kɛnɛya di, a be bɔ n'o ye. Aw bena bɔ ka to ka panpan i n'a fɔ misi bɔtɔ wɛɛrɛ la. 21Aw bena taama mɔgɔjuguw kan bari u kɛra i n'a fɔ bugurigwɛ, aw seen kɔrɔ, ne ka loon labɛnnin na. Ne Masaba, Setigi ko ten. 22Aw k'aw hakili to n ka baarakɛla Musa ka sariya la, ne ye min d'a ma *Orɛbu kulu kan, o ka kɛ Isirayɛli bɛɛ ta ye, sariyaw ni landaw. 23- Ayiwa, ne bena kira Eli ci aw ma, sanni ne Masaba ka loon ka se. Lonba, siranyalon! 24A bena bɛn don faaw n'u deenw cɛ, deenw n'u faaw be bɛɛn fana. N'o tɛ, n bena na jamana halaki.»